ڕێز گرتن لە «عەتا نەهایی» رۆماننووسی بەناوبانگ | روزنامه روژان\nیکشنبه ۲۱ خرداد ۱۳۹۶ - ۱۲:۰۷\n❖ به به‌شداری هونەرمەندانی کوردستان ئه‌نجامدرا؛\nڕێز گرتن لە «عەتا نەهایی» رۆماننووسی بەناوبانگ\n“عەتا نەهایی” نووسەری بەناوبانگی کورد لە لایەن ئەنجومەنی ڕێز گرتن لە هونەرمەندانی کوردستان، رێزی لێگیرا. شەممە شەو (۱۳ی جۆزەردان) ژمارەیێک لە هونەرمەندانی پارێزگای کوردستان لە ماڵی “عەتا نەهایی” لە شاری سنە کۆ بوونەوە و ڕێزیان لە خزمەتەکانی ئەو نووسەرە بەناوبانگەی کورد گرت. یەحیا سەمەدی ئەندامی لێژنەی بەرێوەبەرایەتیی ئەنجومەنی ڕێز گرتن لە بلیمەتان و هونەرمەندانی کوردستان […]\n“عەتا نەهایی” نووسەری بەناوبانگی کورد لە لایەن ئەنجومەنی ڕێز گرتن لە هونەرمەندانی کوردستان، رێزی لێگیرا.\nشەممە شەو (۱۳ی جۆزەردان) ژمارەیێک لە هونەرمەندانی پارێزگای کوردستان لە ماڵی “عەتا نەهایی” لە شاری سنە کۆ بوونەوە و ڕێزیان لە خزمەتەکانی ئەو نووسەرە بەناوبانگەی کورد گرت.\nیەحیا سەمەدی ئەندامی لێژنەی بەرێوەبەرایەتیی ئەنجومەنی ڕێز گرتن لە بلیمەتان و هونەرمەندانی کوردستان ئاماژەی کردە مێژووی چالاکییەکانی ئەو ئەنجومەنە و ئامانجی ئەوچالاکییانەی یارمەتی دانی هونەرمەندان و چارەسەر کردنی کێشەکانیان زانی.\nعەتا نەهایی ڕۆمان نووسی بە ناوبانگی کوردستان لەو کۆبوونەوەیەدا ئاماژەی کردە داڵغەی هونەرمەندان و وتی هەمووان دەبێ بۆ مۆدێڕن کردنی شار و چارەسەری کیشە کۆمەڵایەتییەکان و داڵغەکانمان هەوڵ بدەین. هەروەها جەختی کرد، زۆربەی کارە هونەرییەکان لە بواری نووسیندا بە شێوەی هۆنراوەن و پێویستە بایەخێکی زۆرتر و تێکۆشانێکی زیاتر بۆ پەخشان تەرخان بکرێت.\nئەو کۆبوونەوەیە بە هەوڵی ئەنجومەنی ڕێزگرتن لە بلیمەتان و هونەرمەندانی کوردستان (دامەزراوەی سنەی فەرهەنگی)، دامەزراوەی فەرهەنگی ئەدەبی ڕاژە و شۆرای هەماهەنگیی بەرنگار بوونەوە لەگەڵ مادە هۆشبەرەکانی پارێزگای کوردستان بەڕێوە چوو.\nعەتا نەهایی تا ئێستا سێ کۆمەڵە کورتە چیرۆک و سێ ڕۆمانی بە زمانی کوردی سۆرانی نووسیوە و چەند ئاسەوارێکیشی لە چیرۆک نووسانی ئێرانی و دیکەی وڵاتانی جیهان وەرگێڕاوەتەوە. هەروەها ژمارەیێک وتاری سەبارەت بە تەکنیکی چیرۆکنووسی و ڕخنە گرتن لە چیرۆک لە گۆڤاری متمانە پێکراوی ئەدەبیدا بە زمانی کوردی بڵاو کردۆتەوە.\nلە ساڵی ۱۳۸۴ خەڵاتی ئەدەبیی ئاراس لە لایەن بنکەی چاپەمەنی ئاراس لە کوردستانی عێراقەوە پێشکەشی عەتا نەهایی وەکوو نووسەری سەرتر کرا و لە دوانزدەهەمین فستیڤاڵی گەلاوێژ لە ساڵی ۱۳۸۷ لە سلێمانیش خەڵاتی خولقێنەریی “هەردی”ی وەرگرت.


لە کۆبوونەوەی نوێنەری هەرێم خرایەڕوو؛ هاوکاری زانکۆی زانستی بێهزستی لەگەڵ ناوەندە زانستییەکانی هەرێمی کوردستان\nبەستێنی هاوکاری زانکۆی زانستی بێهزیستی و توانابەخشی لەگەڵ ناوەندە زانستی و فێرکارییەکانی هەرێمی کوردستانی عێراق ڕەخسا.\nبە راپۆرتی ئاژانسی میهر،دوکتور "حەمیدرەزا خوڕەم خورشید" سەرۆکی زانکۆی زانستی بێهزیستی و توانابەخشی لەگەڵ دوکتور "نازم عومەر دەباغ" نوێنەری هەرێمی کوردستانی عێراقی لە ئێران دیداری کرد.\nسەرۆکی زانکۆی زانستی بێهزیستی و توانابەخشی لەم دیدارەدا،لە توانایی زانستی ئەم زانکۆیەی وەک زانکۆی پسپۆڕی،تایبەت و چالاک لە بوارەکانی تەندروستی و ئاسایشی کۆمەڵایەتی،توانابەخشی و تەندروستی دەروونی و راهێنانی هێزی مرۆڤی قسەی کرد.\nئەو هەروەها بە ئاماژە بە بوونی یەک هەزار و ۷۰۰ خوێندکاری سەرقاڵی خوێندن لەم زانکۆیەن کە ۶۰ لەسەدی ئەوان لە قۆناغەکانی دوکتۆرا دەخوێنن وتی:بەستێنی هاوکاری زانکۆی بێهزستی لەگەڵ ناوەندە زانستییەکانی هەرێمی کوردستان کراوەیە.\nلەم دیدارەدا دوکتۆر "محەمەد عەلی موحسێنی بەندپەی" جێگری کاروباری نیونەتەوەیی زانکۆی زانستی بێهزیستی و توانابەخشی،بە ئاماژە بە بارودۆخی تایبەت ناوچەکە و بوونی شەڕ و پێکادانەکان،جەختی کردەسەر ڕۆڵی بەشەکانی توانابەخشی لە ڕاهێنانی هێزی مرۆڤی بە کارامە زانی بۆ وەڵامدانەوە بە پێداویستیە تەندروستییەکان وڵاتانی دراوسێ لە بواری توانابەخشی بۆ کەم ئەندامان و بریندارانی شەڕ\nلای خۆشیەوە "نازم دەباغ" کە لەگەڵ نوینەری فێرکاری و فەرهەنگی هەرێم بەشداریی لەم دیدارەدا کردووە، وێڕای باس کردنی پێویستییە فێرکارییەکانی هەرێمی کوردستان،خۆشحاڵی خۆی دەربڕی لە هاوکاری نێوان زانکۆی زانستی بێهزیستی و توانابەخشی لەگەڵ هەرێمی کوردستان.\nبریاردرا دەقێکی لێکتێگەیشتن لە نێوان دوولایەن بە دیاری کردنی برگەکانی هاوکاری لە بواری زانستی و فەرهەنگی و فێرکاری وازژۆ بکرێت.\nبە وتەی جێگری کاروباری نێونەتەوەیی زانکۆی زانستی بێهزیستی و توانا بەخشی، ڕاهێنانی هێزی مرۆڤی پسپۆڕ، بەڕێوەبردنی کۆنگرەی زانستی هاوبەش، جێبەجێ کردنی پرۆژەی هاوبەشی تویژینەوەیی لە ئاستی نەتەوەیی و نێونەتەوەیی و سەردان کردنی ناوەندەکانی پزیشکی و توانابەخشی دوو لایەن بە ئامانجی بەرزکردنەوەی ئاستی هاوکاری لە هەرێم لەو بڕگانەیە کە بڕیارە هاوکاری بۆ بکرێت.\nبەڕێوەبەری گشتی ئاژانسی مێهر: ئاوڕدانەوە لە چالاکییە فەرهەنگییەکان یەکمایەتی سەرەکی بەشی زمانی کوردی مێهرە\n"عەلی عەسگەری" بەریوەبەری گشتی ئاژانسی هەواڵی مێهر، ڕوانگەی سەرەکی بەشی زمانی کوردی ئاژانسی مێهری بە ئاوڕدانەوە لە چالاکییە فەرهەنگیەکان ناوبرد.\nبە گوێرەی راپۆرتی هەواڵنێری مێهر، "عەلی عەسگەری" بەریوەبەری گشتی ئاژانسی هەواڵی مێهر نیوەڕۆی ئەمرۆ دووشەمە ۴ ی گەڵاڕێزان لە میانەی سەردان کردنی "نازم عومەر دەباغ" نوێنەری حکوومەتی هەرێمی کوردستانی عێراق لە نووسینگەی ئاژانسی مێهر لە تاران، وتی: ئەم ئاژانسە بە ڕوانگەی فەرهەنگیەوە چالاکی دەکات و هەر بۆیە ئەم راونگەیەی کردۆتە یەکمایەتی بۆ بەشی زمانی کوردی.\nئەو لە درێژەدا وتیشی: ئاژانسی مێهر لە کاتی دەستپێکردنی چالاکییەکانیەوە ڕوانگەی فەرهەنگی خۆی پاراستووە و لەم پێناوەشدا زمانی کوردی سەرەڕای هەوڵ بۆ هاودڵی و یەکگرتوویی باشتر هەوڵیش دەدات کە ئەم روانگەی ئاوردانەوە لە بابەتە فەرهەنگییەکان لە یەکمایەتیدا دابنێت.\nبەڕێوەبەری گشتی ئاژانسی میهر بە ئاماژە بەوەی کە پەیوەندییەکانی کۆماری ئیسلامی ئێران لەگەڵ وڵاتانی ناوچەکە دەبێ تۆکمەتر بێتەوە، وتی: یەکێک لە یەکمایەتییەکانی ئێمە لە بەشی زمانی کوردی گەیشتن بەم ئامانجە گرینگەیە و هەر بۆیە هەوڵ دەدەین کە لەم ڕێگایەدا بەرەوپێشەوە بچین.\nئەو رووماڵی هەوڵ لە بەشیکی کوردی بە کارێکی هەستیار ناو برد و رایگەیاند: ئێمە بە وردی ئەم هەستیارییە لە ژیر چاودێریمان دایە و هەوڵ دەدەین بەستێن بۆ نێزیکی و هاودڵی زیاتر لە ناوچەکە بڕەخسێنین و بێ گومان سیاسەتی کۆماری ئیسلامی ئێران هاودڵی و هاوکارییە لە ناوچەکەدا.\nعەسگەری هەروەها ئاماژەشی دایە چالاکییەکانی ئاژانسی مێهر و رایگەیاند کە ئەم ئاژانسە ۱۲ ساڵە چالاکی خۆی دەستپێکردووە و ڕۆژنامەی تێهران تایمزیشی وەک بەشیک لەم دەزگا راگەیێنەرییە ناوبرد.\nبەڕێوەبەری گشتی ئاژانسی مێهر لە کۆتاییدا داوای لە نوێنەری هەرێمی کوردستان کرد کە هاوکاری و پەیوەندی باشیان لەگەڵ ئەم ئاژانسە ببێت و بەستێنی پستیوانی لە بەشی زمانی کوردی ئاژانسی مێهر دروست بکات.\nلای خۆیەوە "نازم عومەر دەباغ" نوێنەری حکوومەتی هەرێمی کوردستان لەم دیدارەدا وێڕای ڕاگەیاندنی خۆشحاڵی خۆی لە کردنەوەی بەشی زمانی کوردی ئاژانسی مێهر وتی: چاوەڕوان دەکرێت کە ئاژانسی مێهر بە راستی و دروستی بتوانێ لەم رێگا نوێیەدا چالاک بێت.\nڕوونکردنەوەیەک لە "نازم عومەر" نوێنەری حکوومەتی ھەرێمی کوردستان سەبارەت بە ھەواڵێکی ماڵپەری ژێدەر\n"نازم عومەر دەباغ" نوێنەری حکوومەتی ھەرێمی کوردستان لە تاران سەبارەت بە ھەواڵێکی درۆی ماڵپەڕی "ژێدەر" ڕوونکردنەوەیەکی داوە کە دەقە تەواوەکەی لە خوارەوە ھاتووە:\nماڵپەری ھەواڵگری ژێدەری سێبەری دەزگا گومان لێکراوەکان بۆ زڕاندنی ناو و ناوباوبانگی تێکۆشەران و یەکێتی نیشتیمانی کوردستان، جارێکی‌تر درۆیەکی شاخداری بڵاوکردەوە کە نوێنەری حکوومەتی ھەرێمی کوردستان بەشداری ئاھەنگێکی ژن گواستنەوەی کوڕی سەرۆکی ھۆزی (ھـەرکی) لە ئێران کردووە و بڕی (١٠٠,٠٠٠ $) سەد ھەزار دۆلاری وەکو دیاری پێشکەش کردبێت کە پێویست ناکات بڵێم دوورە لە ڕاستی بەڵام ئەگەر کرابێت دەبێت بە نوێنەرایەتی حکومەت ئەم کارە کرا بێت وە لە گیـرفانی بەندە نەدراوە بەڵام ھەمان دەنگوباس لە (لڤین پرێس) بڵاوکراوەتەوە کە کەمێک ویژدانی تێدا ھاتووە و دەڵێت نازانرێت نوێنەری حکوومەتی ھەرێم یان نوێنەری حکوومەتی ھەرێمە لە تاران. ھەر چەندە رۆژانە پارتەکان کاری زۆر بەناوی حکومەتی ھەرێم ئەنجام دەدەن و حکومەتە بەستە زمانەکە ئاگای لێ نیە.\nدەکرێت ژێدەر لێکۆڵینەوە بکات بزانێت ھەرکیەکان وەکو بنەماڵە و پەیوەندی لەگەڵ چ لایەنەکن لە کاتێکدا پێشمەرگە لە بەرەکانی شەر دژ بە داعش مووچەیان نەبێت وە ئەو خیانەتە بکرێت بەناوی حکومەت ئەم جۆرە دیاریە کە ھەندێک دەڵێن (٣٠٠,٠٠٠ $) سێ سەد ھەزار دۆلار و کاکی ژێدەر دەڵێت (١٠٠,٠٠٠ $) یەک سەد ھەزار دۆلارە.\nڕیسـوابـن ئەوانەی درۆ و دەلەسە ھەڵدەبەستن و یــاری بە قـووتـی جـەماوەر و پـارەی نـــەوت دەکەن.\nنوێنەری حکوومەتی ھەرێمی کوردستان لە ئێران\nوتاری "نازم عومه‌ر ده‌باغ" له خەندان: پەنابردن بۆ رای جەماوەر چ مانایەكی هەیه؟\n"نازم عومەر دەباغ" لە وتارێکدا لە ماڵپەڕی "خەندان" ڕای کەسایەتیی خۆی سەبارەت بە ڕووداوەکانی ئەم دواییانەی ھەرێمی کوردستان دەربڕیوە کە دەقەکەی لە خوارەوە ھاتووە:\nزوڵملێكردن و چەوساندنەوەی جەماوەر دەبێته هۆی دروستبوونی ناڕەزایی له نێویانداو له قۆناغی دواتریشدا جێبەجێنەكردنی خواست و داواكارییەكانیان وادەكات كه داوای مافەكانیان بكەن و تەنانەت بێنه سەرشەقام و به شێوەی جۆراوجۆر داوای بەدیهاتنی خواستەكانیان بكەن، هەمیشه و به درێژایی مێژوو ئەم دیاردەیه وایكردووه كه كەسانێكی دڵسۆز و بەپەرۆش به هەستكردن به بەرپرسایەتی جڵەوی جەماوەر بگرنه دەست و له ئاكامیشدا به دروستكردنی سەركردایەتییەك رابەری جوڵانەوەو بزووتنەوەكانی جەماوەری بگرنه دەست و له پێناو گەیشتن به مافه رەواكانی خەڵك و دابینكردنی خواستەكانیان چالاكی بكەن و ئەمەش دیاردەیەكه كه به درێژایی مێژوو نموونەمان دیوەو چەندین رێكخستن و پارت و حزب هاتوونەته ئاراوه كه سەركردایەتی شۆڕش و جوڵانەوەی رەوا و ئازادیخوازانەی گەلانیان كردووەو كاروانی خەبات و تێكۆشانیان بەرەو سەركەوتن بردووه و لەم نێوانەشدا هەندێك گەیشتوونەته ئامانج و هەندێكیان هێشتا بەڕێگاوەن و هەندێكی دیكەش شكستیان خواردووه.\nبه دڵنیاییەوەو به روونی دەتوانین نمونەی زۆر له مێژوودا دەستنیشان بكەین كه به دوو جەمسەری جیاوازدا چارەنوسی خۆیان و گەلەكانیان تۆماركردووه، هەندێك لەو نمونانه ئیمپراتۆری و دیكتاتۆری بەدوای خۆیدا هێناوەو هەندێكیش به شۆڕش و راپەڕین درێژەیان به خەبات داوه، بەڵام ئەنجام و كۆتایی ئەوانەی له خزمەت فراوانكردنی ئیمپراتۆری و دیكتاتۆریدا بوون و هەوڵیان بۆ فراوانكردنی دەسەڵات داوه ئەوە بووه كه لەو پەڕی هێز و توانادا گەیشتوونەته خاڵی كۆتایی و شكستیان هێناوەو لەناو چوون.\nپیوێسته له رۆژگاری ئەمڕۆدا و له كاتی ئێستادا زیاتر سەرنجی ئەو رووداوانه بدەین و توێژینەوەی وردیان بۆ بكەین و ئەو پرسیاره رووبەرووی خۆمان بكەینەوه كه دەبێت بۆ چ ئەنجام و ئامانجێك ئەو هەموو سەركرده مەزن و ئەو هەموو هێز و تێكۆشەرانه له بەرامبەر كێشەیەكدا لەسەر كورسی و پایه، ئەو هەموو قەیران و كێشه بێننه ئاراوەو جەماوەرێك كه له رابردوودا بەردەوام پشتیوانییان بوون پشتگوێ بخەن، جەماوەرێك كه پشتیوانی سەرەكی ئەوان بوون بۆ خەبات و گەیشتن به ئامانجه نەتەوەییەكان.\nبەڵام ئەمڕۆكه له پێناو پلەو پایەی حزبی و دەستكەوتی تەسكدا ئەو جەماورەمان لەیادكردووه كه به كۆبوونەوەو پەیامی رێكخراوەیی و خواستی لایەنەكان داوا له سەركردایەتییەكانیان دەكەن رێكبكەون و واز له بیركردنەوەی تەسكی بەرژەوەندی تاكی بهێنن و بەرەو سازان بڕۆن، مەگەر هەموو لایەك داوای سازن و دژ به خۆ سەپاندن نییه؟\nلەم بارودۆخەدا به دڵنیاییەوه دەبێت هەر لایەك له بەشێك له داخوازییەكانی دەست هەڵبگرێت و بەرەو پرۆژەیەكی هاوبەش هەنگاو بنێن كه تیادا شتێك دراوەو شتێك وەرگیراوه و مانای راستەقینەی دانوستان بەرجەسته بكات.\nجەماوەری خەڵكی كوردستان كه به درێژایی مێژوو له لایەن رژێمەكان و به هۆی قۆناغه جیاوازەكانی خەبات تووشی چەندەها زەرەر و زیان و ئەشكەنجه و كیمیاباران و شاڵاوی بەدناوی ئەنفال بووەو هەزاران شەهیدی لەم رێگایەدا بەخشیوه و سەدان پەك‌كەوتەی تیایه و هەزاران بێوەژن و باوكی جگەرسووتاوی له ئامێزه، ئاستی سەبر و پشووی سنووردارەو دەبێت ئەو پرسیارە لەخۆمان بكەین ئایا ئاستی سەبری ئەم خەڵكه تاكوێیەو تاكەی دەبێت باجی دەسەڵاتخوازی سەركردەكانی بدات؟\nپێویسته ئەم سەركردەو پارتانه باش بزانن كه به ماندووبوونی ئەم جەماوەره پێ گەیشتوون و هەر ئەم جەماوەرەش دەتوانێت سزا و پاداشتیان بدات.\nهیوادارم و ئۆمێد دەخوازم زیاتر لەمه لەسەر دەستی سەركرده و پارت و رێكخراوەكان زاخاو به قوڕگی ئەم گەله زوڵملێكراوەدا نەكرێت كه به درێژایی مێژوو له لایەن دوژمنەوه زوڵمی لێكراوەو چەوساوەتەوه، دڵنیابن رق و تووڕەبوونی جەماوەر سنوورداوەو هەوڵ بدەن نەكەونه بەردەمی تووڕەیی و عوسیانی جەماوەر.\nبا دوور بڕوانن لەو هەموو پەیام و راسپاردانەی له لایەن جەماوەرەوه پێیان دەگات، كام رێكخراو و پارت و سیاسەتمەداری كورد هەیه له لایەن كەسان و وڵاتانی دراوسێ و جیهانییەوه ئامۆژگاری نەكرابێت؟ تۆ بڵێی پەیامەكان تەنها زاراوەیی بێت یان ئەوەتا له پشت ئەم پەیامانەوه پەیامی دیكه هەیه كه گرنگتر له هەمووان پەیامی جەماوەره كه پاداشتی سەروەری دەستكەوتەكانی خوێنی شەهیدانەو له سەروو هەموو شتێكەوه دەوەستێت و دەبێت سەرتا پێ گوێی لێبگیرێت و جێبەجێ بكرێت.\nنازم دەباغ لە نەخۆشخانەی تاران فەرماندەیەکی پێشمەرگەی بەسەرکردەوە\n"نازم دەباغ" نوێنەری حکوومەتی هەرێمی کوردستان لە تاران، "حەکیم کەریم قادر" فەرماندەی پێشمەرگەی لە نەخۆشخانەی پارسیانی تارانی بەسەرکردەوە و ئاگاداری ڕەوشی تەندروستییان بوو.\n"نازم عومەر دەباغ" نوێنەری حکوومەتی هەرێمی کوردستان لە تاران، پێش نیوەڕۆی ئەمڕۆ سێشەمە 3 ئازار / مارسی 2015 لە نەخۆشخانەی پارسیانی تاران سەردانی "حەکیم کەریم قادر" فەرماندەی پێشمەرگەی هەرێمی کوردستانی کرد و لە نزیکەوە ئاشنابوو لە باری تەندروستییان و ئومێدی زووچاکبوونەوەی بۆ خواستن و ئامادەیی نوێنەرایەتیی حکوومەتی هەرێمی کوردستانی نیشاندا بۆ هەر هاوکارییەک کە پێویستییان پێی بێت.\nلە بەرامبەریشدا "حەکیم کەریم قادر" خۆشحاڵی خۆی دەربڕی بە سەردانی نوێنەری حکوومەتی هەرێمی کوردستان لە ئێران بۆ نەخۆشخانە و لە نزیکەوە ئاگاداربوون لە ڕەوشی تەندروستییان و هەروەها سوپاسی نوێنەرایەتیی حکوومەتی هەرێم لە تاران و کارمەندانی ئەم نوێنەرایەتییەی کرد کە هەر لە ڕۆژە سەرەتاییەکانی گەیاندنی بۆ وڵاتی ئێران بە پەرۆش بوون و کاری پێویستیان بۆ ئەنجامداوە.\n"حەکیم کەریم قادر" فەرماندەی پێشمەرگەی کوردستان لە شەڕ لەگەڵ گرووپی تیرۆریستی داعیش لە شاری کەرکووک برینداربوو و ماوەی سێ هەفتەیە کە لە نەخۆشخانەی پارسیانی تارانی لە ژێر چاودێری دکتۆرانی پسپۆڕ و شارەزا دایە و ئێستا باریی تەندروستی گونجاوە.\nبە ئامادبوونی نوێنەرایەتی ھەرێمی کوردستان لە تاران یادی شەھیدانی ھەڵەبجە بەرز ڕاگیرا\nبە ئامادبوونی نوێنەرایەتیی حکوومەتی ھەرێمی کوردستان لە ئێران، یادی شەھیدانی کیمیابارانی ھەڵەبجە لە گۆڕستانی بەھەشتی زەھرا لە شاری تاران بەرز ڕاگیرا.\nکاتژمێر ١ی ئەمڕۆ دووشەمە ٢٤ی شوبات / فەبرایەری ٢٠١٤ بە ئامادبوونی نازم عومەر دەباغ نوێنەری حکوومەتی ھەرێمی کوردستان لە تاران، دکتۆر جگەرخوێن جێگری نوێنەرایەتیی ھەرێمی کوردستان لە وڵاتی ئێران، نوێنەری پارتە سیاسییەکانی ھەرێمی کوردستان لە ئێران، لەوانە: لوقمان لەتیف محەمەد ـ نوێنەری حیزبی سوشیاڵ دیموکراتی کوردستان، ئەمجەد باباحاجی ـ نوێنەری یەکگرتووی ئیسلامی، ھیوا ڕەسووڵ ڕەشید ـ نوێنەری کۆمەڵی ئیسلامی، قایم مەقامی گۆڕستانی بەھەشتی زەھرا و ٣٥ کەس لە کەسووکاری شەھیدانی کارەساتی کیمیابارانی ھەڵەبجە، بە پێشکەش تاجە گوڵینە لە سەر مەزاری پیرۆزی شەھیدانی ھەڵەبجە لە پارچەی ژمارە ٢٥ و ٤٠ی گۆڕستانی بەھەشتی زەھرای شاری تاران، ڕێوڕەسمی یاد و بیرئانینی ئەم شەھیدانە بەڕێوەچوو.\nھەر لەم ڕێوڕەسمەدا کە بۆ یادی شەھیدانی کارەساتی کیمیابارانی ھەڵەبجە بەڕێوەچوو تیایدا چەندین وتار لە لایەن بەشداربووانەوە پێشکەش کرا.\nکۆمەڵێک لە شەھیدانی کارەساتی کیمیابارانی ھەڵەبجە کە کاتی خۆی لە ئێران کۆچیان کردووە لە گۆڕستانەکانی ئێران بەخاکسپێردراون و نزێکەی ٧٠ کەس لەو شەھیدانە لە پارچەکانی ژمارە ٢٥ و ٤٠ی گۆڕستانی بەھەشتی زەھرای شاری تاران بەخاکسپێردراون و ٤٤ کەس لەو شەھیدانە لە پارچەی ٢٥ـدا لە تەنیشت یەکتری بەخاکسپێردراون.\nلەسەر بڕیاری سەرۆکایەتی حکوومەتی ھەرێمی کوردستان، ٣٥ کەس لە کەسووکاری شەھیدانی کیمیابارانی ھەڵەبجە بۆ سەردانی مەزاری شەھیدانیان سەردانی تارانیان کرد و بە پێشکەش کردنی تاجە گوڵینە لە سەر مەزاری پیرۆزی شەھیدانی ھەڵەبجە یادی ئەم شەھیدانەیان بەر ڕاگرت.\nدوای بۆردوومانی کیمیابارانی شاری ھەڵەبجە لە لایەن ڕژیمی بەعسەوە، ژمارەیەکی زۆر لە بریندارنی ئەم کارەساتە بۆ چارەسەرکردنی برینەکانیان ڕەوانەی نەخۆشخانە جۆراوجۆرەکانی وڵاتی ئێران کران و زۆربەیان بەرەو شاری تاران رەوانە کران. بەداخەوە ھەندێک لەو بریندارانە بە ھۆی کاریبوونی برینەکانیان ھەر لە شاری تاران کۆچی دوواییان کرد و لە گۆڕستانی گەورەی ئەم شارە کە بە "بەھەشتی زەھرا" ناسراوە بەخاکسپێردران.\nساڵانە رێکخراوە جۆراوجۆرەکانی NGO، کوردەکانی دانیشتووی شاری تاران و بنەماڵەی شەھیدانی بۆردوومانی کارەساتی کیمیایی شاری ھەڵەبجە سەردانی مەزاری پیرۆزی شەھیدانی ھەڵبجە دەکەن و بە دانانی تاجە گوڵینە و خوێندنی فاتیحە یاد و بیرەوەریەکانیان بەرز رادەگرن.\nدووشەمە ٢٤ی شوبات\nبه هه‌وڵی نوێنه‌رایه‌تی هه‌رێمی كوردستان له تاران كێشه‌ی خوێندكارانی هه‌رێم له ئێران چاره‌سه‌ر ده‌كرێت\nبه هه‌وڵو كۆششی نوێنه‌رایه‌تی حكومه‌تی هه‌رێمی كوردستان له تارانكێشه‌ی خوێندكارانی هه‌رێمی كوردستان له ئێران چاره‌سه‌ر ده‌كرێت.\nوتووێژی ڕۆژنامەی کوردستانی نوێ لەگەڵ مامۆستا نازم عومه ر دەباغ\nمامۆستا نازم عومه‌ر نوێنه‌ری هه‌رێمی كوردستان له تاران له‌لێدوانێكدا بۆ كوردستانی نوێ ئه‌وه‌ی خسته‌ڕوو: به‌گوێره‌ی ئه‌و پلانه‌ی كه تایبه‌ت به‌شۆڕشه‌كه دانرابوو سه‌ركه‌وتنی به‌ده‌ستهێنا.


شێخی خۆشگوزەرانی – پەڕە 11 – knwe.org\nسەرەکی » چاوپێکه‌وتن » شێخی خۆشگوزەرانیپەڕە 11\nبڕیاربوو به‌یه‌كه‌وه بچین بۆ كه‌ركوك سه‌رێك له‌ته‌كیه‌ی تاڵه‌بان بده‌ین، له‌وێ ده‌ستنوس و ده‌قه كۆن و نوسراوه پارێزراوه‌كانی ته‌كیه‌و ژیانی شاعیرانی كه‌ركوك و ئه‌و سه‌رمایه ئه‌ده‌بییه‌ی كه تائێستا وه‌ك پێویست تیشكی نه‌خراوه‌ته‌سه‌ر بخه‌ینه به‌رباس. به‌رله‌چه‌ند مانگێك له‌ماڵه‌وه سه‌ردانیم كرد، وه‌عدیدا شیعره (هه‌جوه‌كانی)ی كه‌تائێستا بڵانه‌كراوه‌ته بداتێ، به‌ڵام مخابن ته‌مه‌ن رێی نه‌داو زه‌مینه درست نه‌بوو بۆ ئه‌و دیداره‌و ئه‌و سه‌فه‌ره‌مان بۆ كه‌ركوك. خۆزگه ئه‌و سه‌فه‌ره‌مان كردباو به‌شێك له‌و سه‌رمایه ئه‌ده‌بییه گرنگه‌مان ئه‌رشیفكردایه.\nچاوپێکەوتنی: سەرتیپ جەوهەر\nئه‌و چاوپێكه‌وتنه‌ی ئێستا ده‌گه‌ڕێته‌وه بۆ كۆتایی 2015، ده‌مێك بوو قسه‌مان له‌سه‌ر ئه‌م چاوپێكه‌وتنه كردبوو، ره‌وانشاد شێخ بایز، جارجاره له وه‌زاره‌ت سه‌رم لێده‌داو گله‌ییه‌كانی له‌راگه‌یاندنی یه‌كێتی و به‌تایبه‌ت كوردستانی نوێ هه‌بوو، به‌ڵام هه‌رچۆنێك بوو گله‌ییه‌كانیم ده‌ڕه‌وانده‌وه. هه‌ر جاره بچومایه نوكته‌ی نوێی له‌لابوو، وا رێككه‌وت دوای نزیكه‌ی دوو ساڵ بتوانین ئه‌م دیداره رێكبخه‌ین، چونكه ماوه‌یه‌كی درێژ ئه‌و نه‌خۆش بوو.\nكه‌چوومه لای له‌ماڵه‌وه نه‌یده‌توانی به‌ئاسانی هه‌ستته سه‌رپێ، له‌لایه‌ك قه‌ڵه‌وییه‌كه‌ی و له‌لایه‌كی دیكه وه‌ك خۆی ووته‌نی پیرییه‌كه‌ی هاوكاری نه‌بوون، هه‌رچۆنێك بێت دوای پێشوازیی گه‌رم ووتی من له‌سه‌ر كورسیه‌كه‌ی خۆم داده‌نیشم.\nئه‌و كورسییه‌ی له‌سه‌ر دانیشت یان به‌تایبه‌ت بۆی هاتبو یان بۆی دروستكرابو، چونكه گه‌ورتر بوو له‌كورسی دیكه، به‌ده‌م گاڵته‌وه ووتم ئێستا خه‌ڵكی بیرت ده‌كه‌ن بێیه‌وه وه‌زاره‌ت، منیش ده‌ڵێم نایه‌یته‌وه سه‌رێ له وه‌زاره‌ت ناده‌یته‌وه! لانیكه‌م موچه له‌سه‌رده‌می تۆ بێ كێشه ده‌درا فه‌رمانبه‌ران، ئه‌و پێیوابوو خراپی په‌یوه‌ندی نێوان هه‌رێم و نه‌دانی پاره له‌لایه‌ن به‌غدا كاریگه‌ری زۆر خراپی كردۆته سه‌ر بژێوی خه‌ڵك «من زۆر نیگه‌رانی ئه‌م دۆخه‌م، زۆر خه‌مبارم كه ئه‌م دۆخه به‌مشێوه‌یه ده‌بینم و هیچ چاره‌یه‌كیش نییه» له‌گه‌ڵ ئه‌وه‌شدا «خه‌ڵكی زۆر تلفۆنم بۆ ده‌كه‌ن و ده‌ڵێن خۆزگه به‌سه‌رده‌می تۆ! به‌ڵام ئه‌مه به‌نه‌زه‌ر ئیعتیبار وه‌رناگرم چونكه خه‌تای وه‌زیری دارایی تێدا نییه»\nشێخ بایز 12 ساڵ له‌هه‌ردوو ئیداره‌ی سلێمانیی و حكومه‌تی یه‌كگرتووی هه‌رێم وه‌زیری دارایی بوو، به‌ده‌ر له‌وه‌زیفه‌و پسپۆریی ئیداریی و ژمێریاریی، پیاوێكی زۆر قسه‌خۆش و نوكته‌بابوو، شاره‌زاییه‌كی باشی له مه‌قامی كوردیی و شیعری هه‌جوو هه‌بوو هه‌روه‌ها ده‌نگێكی خۆشی هه‌بوو بۆ گۆرانی ووتن، سه‌دان كاسێتی ئه‌رشیفی هه‌یه كه به‌شێكیان ده‌نگی خۆی له‌سه‌ر تۆماركردووه‌و به‌شه‌كێكیشیان كه ده‌نگی هونه‌رمه‌ندانی ناسراوی كوردی له‌سه‌ر تۆماركراوه هێشتا بڵاونه‌بۆته‌وه‌و لای ئه‌و پارێزراوه.\nبه‌هۆی درێژه‌كێشانی له وه‌زاره‌تی دارایی، به‌پیاوێكی وه‌زیفیی و مه‌سله‌كی ناسراوبوو، وه‌كخۆی ووته‌نی ئیستاش خه‌ڵك هه‌یه له‌ئاستی به‌رز پێی ده‌ڵێن «سه‌رده‌می تۆ سه‌رده‌می زێرین بوو» به‌ڵام وه‌كخۆی ووته‌نی ئه‌م دۆخه له‌ده‌سه‌ڵاتی كه‌سدا نه‌ماوه‌و خه‌رجییه‌كی ئێجگار زۆر كه‌وتۆته سه‌ر حكومه‌ت و داهاتێكی زۆر كه‌م هه‌یه‌و ناتوانێت له‌گه‌ڵ خه‌رجییه‌كه یه‌كسان بێت و بڕبكات!\nبه‌رله‌وه‌ی بكه‌ومه پرسیاركردن لێی سه‌باره‌ت به‌ژیانی و به‌رهه‌م و رابردوو هه‌روه‌ها نوكته به‌ناوبانگه‌كانی، لێم پرسی ئه‌مه چ رێككه‌وتێكه هه‌رچی له‌م كوردستانه ببێته وه‌زیری دارایی ده‌بێ قه‌ڵه‌و بێت؟ به‌پێكه‌نینێكی زۆره‌وه ووتی « نازانم رێككه‌وتێكی سه‌یره، هه‌ر من نیم ئه‌وه‌تا كاك ووشیار زێباری كه وه‌زیری دارایی عیراقه‌و هه‌روه‌ها كاكه رێبازیش وه‌زنی هه‌یه قه‌ڵه‌وه‌و منیش یه‌كێكم له‌هه‌ره قه‌ڵه‌وه‌كان».\nشێخ بایز كوڕی شێخ سه‌عید محه‌مه‌د عه‌بدولغه‌نی تاڵه‌بانییه، له‌ساڵی 1944 له‌كه‌ركوك له‌دایكبووه به‌ڵام زۆربه‌ی ژیانی له‌هه‌ولێر دواتر له سلێمانی بردۆته‌سه‌ر، دوای وه‌زاره‌تی دارایی ئێستا لێپرسراوی چاودێریی دارایی گشتیی یه‌كێتی نیشتیمانی كوردستانه.\nئه‌م پیاوه به‌نوكته‌و قسه‌ی خۆش و ده‌نگی خۆش و شیعری هه‌جوو ناسراوبوو، به‌شێك له تواناو هونه‌رو به‌هره‌كانی جیاوازه له‌خه‌ڵكی دیكه، به‌مشێوه‌یه ده‌ستمان به پرسیاركردنكرد:\n– گوێت له‌نوكته‌ی خۆت بووه؟\n• به‌نسیبه‌ت من نوكته‌ی زۆرم هه‌یه‌و نوكته‌ی زۆرم له‌سه‌ر هه‌یه، له‌سه‌ر قه‌ڵه‌وی و شتی دیكه، بۆنمونه وێنه‌ی قه‌ڵه‌وه‌كانیان داگرتووه من له‌هه‌ره قه‌ڵه‌وه‌كان بووم!\n-یاشێخ ئێستا كێشت چه‌نده؟\n• هێشتا ره‌حمه‌تیی شێخ دارۆ مابوو چومه سه‌ر قه‌پان 197 كیلۆ بووم، به‌ڵام ئێستا 133 كیلۆم، به‌هۆی نه‌خۆشی و خۆ پارێزیی كێشم كه‌میكردووه.\n-تۆ له‌گه‌ڵ وه‌زیفه‌و كاری ژمێریاریی و داراییه‌وه، توانیوته تێكه‌ڵبیت له‌گه‌ڵ هونه‌رو به‌هره‌ی دیكه‌ی تایبه‌تی خۆت، وایه؟\n• شیعرم زۆره، به‌ڵام به‌خۆم ناڵێم شاعیر، هه‌ندێ له‌شیعره‌كانم كراوه به‌گۆرانی، به‌تایبه‌ت كه‌ركوكییه‌كان كردوویانه به‌گۆرانیی، بۆنمونه چنار كه‌ركوكی كردوویه‌تی به‌گۆرانی، له به‌یتولمه‌قامی كه‌ركوك له‌ناوه‌ندی عه‌لی مه‌ردان شعریان كردووم به‌گۆرانی، له‌هه‌ولێریش دوو كه‌س شعریان كردووم له‌گۆرانی، به‌مدواییه ده‌شنێ هات شیعرێكی برد بیكات به‌گۆرانی، ده‌توانم بڵێم له‌پشت هه‌ر شیعرێكی من رووداوێك هه‌بووه تا من شعر بنوسم. شیعرم زۆره به‌ڵام بڵاومنه‌كردۆته‌وه حه‌زده‌كه‌م یه‌كێكی شاره‌زا پێداچونه‌وه‌یان بۆ بكات و باشتری بكات ئینجا بڵاویبكه‌مه‌وه، ئه‌گه‌رچی له‌چه‌ند شوێنێك شیعرم بڵاوبۆته‌وه.\n-شیعره‌كانی خۆت له‌به‌ره؟\n• هه‌ندێكی له‌به‌رمه، هه‌ندێكی به‌نوسراو هه‌ڵمگرتووه، به‌ڵام كه‌س نییه شیعری خۆی له‌به‌ر نه‌بێت.\n-بیستم جگه له شیعری غه‌زه‌ل و دڵداریی، شیعری هه‌جوو-ت زۆر هه‌یه؟\n• به‌ڵێ بێگومان.\nله‌گه‌ڵ ئه‌م قسانه‌مان، شێخ بایز نه‌یده‌ویست باس له‌شیعره هه‌جووه‌كانی بكات، هه‌ر ده‌مانهێناو ده‌مانبردو هه‌رچوارده‌ورمان گرتبو، به‌شێك له‌و شیعرانه‌ی بۆ خوێندمه‌وه، به‌ڵام كه‌ڵكی بڵاوكردنه‌وه‌ی نییه لێره‌دا، چونكه ووشه‌ی تابۆی تێداو ده‌كرێت دواتر بڵاوبكرێته‌وه‌و قسه‌ی جددی له‌سه‌ر بكرێت.\n-شیعره هه‌جوو-ه‌كان بۆسه‌ر ره‌فیقانی خۆته؟\n• به‌ڵێ، به‌تایبه‌ت كه له‌وه‌زیفه بووم له‌ختوخۆڕایی زۆریان ئه‌زیه‌ت ده‌دام، یان هه‌ندێ شتیان ده‌وت، به‌تایبه‌ت له‌په‌رله‌مان زۆریان ئه‌زیه‌تدان، منیش شیعرم ده‌نوسی یان ووڵامم ده‌دانه‌وه.\n-شعریان له‌سه‌ر ده‌نوسی یان تۆ هێرشت ده‌كرده سه‌ریان به‌شیعری هه‌جوو؟\n• هه‌ندێجار ته‌حه‌روشیان پێده‌كردم و برینداریان ده‌كردم، منیش ووڵامم ده‌دانه‌وه، به‌ڵام حه‌زناكه‌م باسی شیعره‌كان و ئه‌م مه‌وزعه بكه‌م، هه‌رچه‌ند وایانكرد به‌شێك له‌شیعره‌كان له‌كۆبونه‌وه‌ی ئه‌نجومه‌نی وه‌زیران بخوێنمه‌وه، یه‌كێك له‌براده‌ران بردبووی له‌مه‌ڵبه‌ندی هه‌ولێر خوێندبویه‌وه. ناتوانم شیعره‌كه‌ت پێبده‌م چونكه ئێوه بڵاویده‌كه‌نه‌وه، وه‌ختی ئه‌وه‌نییه ماڵتان ئاوابێت، وابزانم شیعرێكیان لای كاك عیماد هه‌یه.\n-له شیعره هه‌جوو-ه‌كانت قسه‌ت له‌سه‌ر په‌رله‌مان و حكومه‌ت كردووه؟\n• راستییه‌كه‌ی جارێكیان له‌په‌رله‌مان شیعرێكیان نوسیبو به‌پێنج شه‌ش كه‌س، له‌كۆتاییه‌كه‌ی نوسیبویان با میزانیه‌ش به‌قوربان شێخ بایز بێت! منیش ووڵامێكم دانه‌وه حه‌زناكه‌م جارێ لێره باسی بكه‌م.\n-تۆ وه‌ك به‌هره شیعری هه‌جووت نوسی یان ناچار بویت؟\n• نه‌خێر حه‌زم نه‌ده‌كرد، به‌ڵام بیرمان نه‌چێت من باوكیشم شیعری نوسیوه‌و له‌رۆژنامه‌ی ژین له‌چله‌كانی رابردوو نوسیویه‌تی و رۆژنامه‌كانیشم ماوه، به‌ڵام ئه‌و زیاتر له‌سه‌ر كاروباری كۆمه‌ڵایه‌تی نوسیویه‌تی.\n-تۆ به‌ڕه‌چه‌ڵه‌ك ده‌چیته‌وه سه‌ر شێخ ره‌زای تاڵه‌بانیی؟\n• شێخ ره‌زا باپیره‌ی گه‌ورومانه. زۆربه‌ی هه‌ره زۆری شیعره‌كانیشیم له‌به‌ره.\n-شیعری غه‌زه‌لت هه‌یه؟\n• به‌ڵێ بیگومان، زیاتر شیعره‌كانم بۆ گۆرانیی نوسیوه‌مه.\n-شیعری هه‌جووت نوسیوه ره‌فیقێكت لێت توڕه بوبێت؟\n• به‌لێ توشی كیشه‌بووم له‌سه‌ر شیعر نوسین، حه‌زناكه‌م شیعره‌كانم بڵێم ئه‌گه بیڵێم به‌كه‌ڵكی بڵاوكردنه‌وه‌ی رۆژنامه نایه‌ت و ووشه‌ی تابۆی تێدا.\nتۆ موسه‌یه‌ری نه‌وه‌ك موخه‌یه‌ر\nقسه‌ت نامه‌عقول نه‌وه‌ك موعه‌یه‌ر\nبه‌م جۆره بڵێم مه‌یدانت كورته!\nووڵام شیعره‌كه‌ت ته‌نها هه‌ر جڕته.\nبه‌قسه‌ی شێخ ره‌فیقێكی هه‌بووه له‌كه‌ركوك به‌ناوی عه‌بدوره‌حمان پێیان ووتوه ئه‌باح، ره‌فیقی نزیكی بووه‌و گاڵته‌یان بووه، ئێستا له‌ژیان نه‌ماوه‌و ئه‌و داخی بۆ كێشا، كاتێك بووه‌ته به‌ڕێوبه‌ری خوێندنگا تلفۆنی بۆ كردوون و خۆی لێ گۆڕیون و گاڵته‌ی له‌گه‌ڵ كردوون، شێخ بایزیش شیعری هه‌جووی له‌سه‌ر ئه‌و نوسیوه، له‌سه‌ر داواكاری خۆی شیعره‌كه بڵاوناكه‌ینه‌وه.\nشێخ بایز ووتی شیعرم ووتوه به‌راوردی كردووه له‌نێوان بیلالی حه‌به‌شی و ئه‌ندام په‌رله‌مانێكی كوردستان (ناوه‌كه‌ی پارێزراوه) زۆر به‌جوانی شیعری هه‌جووی له‌سه‌ر نوسیوه، ئاماده‌نه‌بوو شیعره‌كه‌مان بداتێ ئاماژه‌ی كرد كه رۆژێ دێت بڵاوبكرێنه‌وه.\n-هه‌ستت ده‌كرد شه‌ڕه شیعر له‌نێوان ئێوه‌و په‌رله‌مان هه‌یه له‌سه‌رده‌می وه‌زیرییت؟\n• نه‌خێر، چونكه من شیعره‌كانم ده‌موده‌ست نوسیوه‌و بۆ بارو رووداوێكی زۆر دیاریكراو، بۆنمونه جارێكیان ژماره‌یه‌ك په‌رله‌مانتار شیعرێكیان نوسیبو دابویان به كاك ئه‌رسه‌لان كه ئه‌وكاته سه‌رۆكی په‌رله‌مان بوو، ئه‌ویش له‌سه‌ری نوسیبو، نه‌وه‌ی شێخ ره‌زا ووڵامده‌وه. منیش ووڵامێكی دوورودرێژم دایه‌وه به‌شیعری هه‌جوو، دیاره ئه‌و براده‌ری به‌خۆی تێگه‌یشتبو زۆر توڕه‌ببو، هه‌ڕه‌شه‌ی شكاتی لێكردم تا به‌سه‌د رجاو تكا وازیلێهێنام.\n-جه‌وێكی وات دروستكردبو نه‌وێرن شیعری هه‌جووت له‌سه‌ر بنوسن جارێكی دیكه؟\n• ئه‌ترسان دوای ئه‌وه‌ی زانیان كه شیعر ئه‌نوسم، كه‌س نه‌یئه‌وێرا.\n-تۆ شیعری غه‌زه‌لت نوسیوه، بۆخۆت عاشق بووی تا غه‌زه‌لنوس بیت؟\n• من عاشق نه‌بووم به‌خۆشه‌ویستیش ژنم نه‌هێناوه، به‌ڵام له‌گه‌ڵ عاشقدا زۆر ژیاوم، بۆنمونه كوڕێكی ره‌فیقم هه‌بوو حه‌زی له‌كچێكی مه‌سیحی ده‌كرد له كه‌ركوك، ئه‌و كوڕه یادی به‌خێر نه‌ماوه‌و ره‌حمه‌تی لێبێت، خێزانێكی زۆر هه‌ژاربوون، به‌یانیان دایكی نانی ئه‌كردو ئه‌ویش ده‌یهێنا بۆ ئه‌حمه‌د ئاغاو له‌وێ ده‌یفرۆشت، ئێواران خۆی ده‌گۆڕیی و ده‌هات له‌گه‌ڵ ئێمه له‌ته‌په‌ی ئه‌ڵماس له‌چایخانه‌كه‌ی مام سه‌ید داده‌نیشت، ئه‌و شوێنه پشت ماڵی كچه‌كه بوو، به‌رده‌م ماڵی كچه سكه‌ی شه‌مه‌نده‌فه‌ر تێده‌په‌ڕی، ئه‌و كچه‌ی بۆ نه‌بوو نه‌یاندا پێی چونكه ئه‌و مه‌سیحی بوو یونسیش موسڵمان بوو، ئیدی حه‌زی له كچێكی دیكه كرد له‌هه‌مان شوێن دیسان بۆی نه‌بوو ناوی (جانێت) بوو، له‌سه‌ر ئه‌م عاشقه‌م نوسیوه‌و شیعره‌كانم كراوه به‌گۆڕانی.\nپێنج حه‌رفی ناوت چاوه‌كه‌م دووی لێ ده‌ركه‌م جه‌ننه‌ته\nئه‌گه‌م به‌جه‌ننه‌ت دیده‌كه‌م ئیشكردن به‌نییه‌ته.\nبۆ جه‌ننه‌ته ئه‌م عاله‌مه نوێژو رۆژی و خێره‌كا\nجه‌ننه‌تی یونس نزیكه گه‌ر یار به‌قسه‌ی دێر نه‌كا\nپاره ناكات دیانه‌ت بریاری قه‌س و مه‌لا\nدڵمان یه‌كتری بوێ سه‌د بڕیار ئه‌دا به‌لا\nئه‌و كوڕه له‌و چایخانه‌ی لێی دائه‌نیشتین پشت ماڵی كچه بوو، كچه ده‌هاته سه‌ربان و ئیشاره‌تی ده‌دا به‌و كوڕه، منیش له‌وباره‌وه نوسیومه:\nسه‌ربانی ماڵتان چاوه‌كه‌م پارچه‌یه‌كه له‌جه‌ننه‌ت\nچایخانه‌كه‌ی مامه سه‌ید جێگای عه‌بده‌و له‌بۆ خزمه‌ت\nعابدی دوو چاوه‌كانتم تیری لێمه‌ده شازاده‌م\nمه‌مكوژه به‌نازو قورسیت مه‌ڵێ من عیسا زاده‌م\nیونسم و پیشه‌مه هه‌رده‌م یه‌كتان به‌ر تیره‌م ده‌ن\nكه‌ی بێ ماچێ، كه‌ی بێ ئاوڕێك، كه‌ی بێ به‌گه‌وره میرم كه‌ن\nكه‌ی دیاریی بێت بۆمن گوڵی گه‌شی كه دینه\nمه‌رحه‌مه‌ت كه‌ی فرسه‌تێ فه‌رق من تۆ، ته‌نها دینه.\nله‌باره‌ی سكه‌ی قیتاره‌كه‌ی به‌رده‌م ماڵه‌كه‌یان ووتومه:\nسكه‌ی به‌رماڵتان بوو به‌دوو، دووه‌میان رێچكه‌مه\nیه‌ك ئاوڕم لێ ده‌یته‌وه، سه‌د هاتوچۆ لام كه‌مه.\n-باشه یاشێخ خۆت ووتت ده‌نگم خۆشه، تۆ گۆرانیت ووتوه؟\n• به‌ڵێ ووتومه له‌گه‌ڵ محه‌مه‌د ماملێ هاتۆته قه‌ڵادزێ داوه‌تم كردووه‌و گۆرانیم ووتوه‌و له‌گه‌ڵ كاك ناسری ره‌زازی به‌هه‌مانشێوه، هه‌روه‌ها له‌گه‌ڵ ره‌حمه‌تی محه‌مه‌د جه‌زا و سه‌ڵاح داوده ووتومه‌و هه‌ندێكیم تۆماركردووه‌و بڵاونه‌بۆته‌وه.\n-تۆ مه‌جلیسی ئه‌ده‌بیت هه‌بووه یان ته‌نها حه‌زو ره‌فاقه‌ته‌كه‌ت وابووه؟\n• من ره‌فاقه‌تم زۆر زۆره له‌گه‌ڵ ئه‌ده‌ب و گۆرانی دۆستان، له‌گه‌ڵ به‌یتولمه‌قام و ناوه‌ندی عه‌لی مه‌ردان و له‌گه‌ڵ هونه‌رمه‌ندانی وه‌كو ره‌حمه‌تی عه‌لی مه‌ردان هه‌مبووه، یان له‌گه‌ڵ شوكری خه‌یات و سه‌ڵاح داوده. سه‌ڵاح داوده ده‌هاته ماڵ لێره ده‌مایه‌وه‌و له‌گه‌ڵ تیپی مۆسیقای ناوه‌ندی عه‌لی مه‌ردان گۆرانی ده‌وت و تۆمارم كردووه.\n-ره‌فیقت هه‌یه شه‌ڕه نوكته‌تان له‌نێوان بێت؟\n• ئه‌زانی ئه‌م نه‌خۆشییه هه‌موو شتێكی بیر بردومه‌ته‌وه، نوكته‌كانم وه‌ك شیعره هه‌جووه‌كانم كه‌ڵكی باسكردنیان نییه.\n-كه‌واته مه‌جلیست گه‌رم بوو پێشتر له‌ئه‌نجومه‌نی وه‌زیران؟\n• من هه‌رده‌م مه‌جلیسم گه‌رمبووه، ره‌فیقم هه‌یه تلفۆنم بۆ ده‌كات ده‌ڵێ توخوا دوا نوكته چییه پێم بڵێ یان چییه؟ یان ده‌ڵێن دوا شیعرت چییه به‌تایبه‌ت من شیعره‌كانی شێخ ره‌زام زۆر له‌به‌ره.\n-نوكته‌ت له‌سه‌ر خۆت بیستوه؟\n• من نوكته‌م له‌سه‌ر خۆم زۆر هه‌یه‌و خۆم ئه‌یگێڕمه‌وه بۆ ره‌فیق و دۆستانم. جارێكیان من چووم بۆ حه‌ج، كه‌له‌حه‌ج بووم ئه‌و ئیحرامه‌ی من پۆشیبوم ته‌واوی جه‌سته‌ی دانه‌پۆشیبوم، ئه‌و وه‌خته زۆرزۆر قه‌ڵه‌و بووم، له‌به‌رقاچم به عه‌ره‌بانه ته‌وافیان پێده‌كردم و خێزانه‌كه‌م له‌گه‌ڵم بوو، به‌ده‌ور كه‌عبه ده‌سوڕامه‌وه پیاوێكی ئه‌فریقی بوو نازانم خه‌ڵكی كوێ بوو ئیشاره‌تی كردو لێی تێنه‌ئه‌گه‌یشتم، تومه‌ز له‌گه‌ڵ ئه‌وه‌ی بوو خۆم باش داپۆشم! چونكه ئیحرامه‌كه له‌شی دانه‌پۆشیبوم به‌ته‌واوی، فه‌ڕه‌ی دووه‌م دیاربوو وه‌رگێڕی هێنابوو تا تێمبگه‌ینێ من له‌شم داپۆشم! ووتی نه‌ختێك خۆت داپۆشه‌و ئه‌مه‌ت دیاره، ووتم یابه مایشتغل والله مایشتغل! ئیتر جاریكی دیكه سوڕامه‌وه ده‌بینم 10 كه‌سی دیكه‌ی هێناوه سه‌یرم ئه‌كه‌ن و پێده‌كه‌نن.\n• نوكته‌یه‌كی دیكه هه‌یه بۆ مامجه‌لال-یشم گێڕاوه‌ته‌وه، وه‌ختی خۆی خزمێكم هه‌بوو ته‌نها یه‌ك كوڕیان هه‌بو، نه‌خۆش كه‌وتبو منیش چووم بۆ ماڵیان سه‌ر له‌نه‌خۆشه‌كه بده‌م، به‌ڵام كه‌چووم دیاربوو نه‌خۆشه‌كه چاك ببۆوه، منیش شاره‌زای ماڵیان بووم زوو خۆم كرد به‌ژوری میوانه‌كه، كوڕه‌كه كه‌نه‌خۆش بوو به‌په‌له رایكرد به‌ره‌و دایكی و باوكی، كه باوكی هات ده‌م به‌پێكه‌ننه‌وه بوو، من ئه‌وكاته زۆر قه‌ڵه‌و زل بووم، به‌باوكیم ووت به‌چی پێئه‌كه‌نی، ووتی ئه‌وه كوڕه‌كه‌م هاتووه ئه‌ڵێ باوه (اعیاز و بالله) خوا هاتووه! تومه‌ز ئه‌وه‌نده باسی خودایان بۆ كردووه كه گه‌وره‌یه‌و به‌ده‌سه‌ڵاته، ئیدی وایزانی ئه‌وه منم.\n-ئه‌ی ئه‌مه‌ی هێلكه‌كه؟\n• ئه‌مه حه‌مه عارف هه‌یه پێشتر سه‌رۆكی ئه‌نجومه‌نی راژه‌بوو، به‌یه‌كه‌وه له‌ده‌زگای چاودێریی بوین، ئه‌و ئیستا گۆڕانه، زۆر درێژه، له‌هه‌ولێر وه‌ختی گرانییه‌كه‌بوو، له شێح الله شتمان ده‌كڕی، ئه‌و مامه‌ڵه‌ی هێلكه‌ی كرد نازانم به‌چه‌ند بوو، حه‌مه عارف ووتی ئه‌م هێلكانه به‌چه‌نده؟ كابرا ووتی به‌وه‌نده. دیسان ووتی بۆ به‌وه‌نده ئه‌مانه هێلكه‌ی بچوكن! كابرا ووتی بچوك نین تۆ له‌ئاسمانه‌وه سه‌یر ده‌كه‌ی ده دابه‌زه خواره‌وه ئێستا ده‌زانی بچوكن یان نا!\n-له‌گه‌ڵ ئه‌و پیاوه نوكته‌ت زۆره؟\n• به‌ڵێ، تازه ده‌زگای چاودێری دامه‌زرابوو یان ده‌سته‌ی چاودێری، من وه‌ك قه‌ڵه‌وترین و حه‌مه عارف وه‌ك درێژترین و له‌گه‌ڵ به‌یان خانی ئێستا له وه‌زاره‌تی داراییه له‌وێ بوین، مامجه‌لال بانگی كردین ووتی ووردبینی داموده‌زگاكان بكه‌ن و وابكه‌ن و وامه‌كه‌ن..تد. پێموایه 1992 بوو، چوین بۆ مه‌ڵبه‌ند كاك عومه‌ری سه‌ید عه‌لی پێشوازیی گه‌رمی له‌م هه‌نگاوه كردو ووتی ئه‌بێ ووردبینی بكه‌ن و من خۆم به‌مامجه‌لالم ووتوه كارێكی زۆرباشه، منیش ووتم كاك عومه‌ر مامجه‌لال ووتویه‌تی له‌نواوه بڕۆن ووردبینی مه‌ڵبه‌ند بكه‌ن. ئیدی كاك عومه‌ر پێمانا ته‌قییه‌وه، ووتی مامجه‌لال دیاره ئێوه‌ی بۆ گیان من ناردووه‌و ..تد هه‌ر مه‌پرسه چه‌ند توڕه‌بوو، ناچار به‌و دوو براده‌ره‌ی له‌گه‌ڵ بوون كاك حه‌مه عارف و به‌یان خان كه بڕۆین رۆژێكی دیكه بێینه‌وه چونكه كه‌ڵكی نه‌ما! كه رۆیشتین به‌رله‌وه‌ی بچینه ده‌ره‌وه قاچێكم له‌ناو ده‌رگابوو كاك عومه‌ر ووتی سه‌یر سه‌یر سێ جانه‌وه‌ری ناردۆته سه‌ر من! یانی ئێمه هه‌ر سێكمان له‌جانه‌وه‌رمان ده‌كرد لای ئه‌و ..\n-له‌سه‌ر خۆت كێ نوكته‌ی له‌سه‌رت ووتوه؟\n• جارێكیان بارزانی قاله‌ی خه‌ڵوز خۆی گێڕایه‌وه ووتی له 31ی ئاب مامجه‌لال پرسیاری كردووه ووتویه‌تی كێ هاتووه كێ نه‌هاتووه، ووتی ووتومه مامه فولكه‌ی ده‌سته‌كه‌ش هاتووه! ئه‌وه‌م بیستۆته‌وه.\n-پێتناخۆش نییه كاتێك نوكته‌ت له‌سه‌ر خۆت بیستۆته‌وه؟\n• نه‌خێر قه‌ت، جاران چونكه قه‌ڵه‌و بووم به‌جاده ده‌ڕۆیشتم خه‌ڵك پێم پێده‌كه‌نین، په‌لاری (تعلیق) خراپم له‌سه‌ر خۆم بیستوه، له‌ناخه‌وه توڕه‌نه‌بووم، نه له‌به‌غدا نه له‌كه‌ركوك نه له‌هه‌ولێر په‌لارم لێنه‌دراوه ته‌نها له سلێمانی نه‌بێت! له سلێمانی ئێواران كه‌ده‌چووم بۆ بازاڕ، كه له‌سه‌یاره داده‌به‌زیم ئیدی ئه‌م ده‌یژه‌نییه ئه‌و ئه‌و ده‌یژه‌نییه ئه‌و ئه‌یانوت سه‌یركه سه‌یركه ئیدی به‌ئاره‌زووی خۆیان قسه‌یان له‌سه‌ر كردووم. جارێكیان نه‌خۆشكه‌وتم چووم بۆ ئێران خۆم و خێزانه‌كه‌م بوین، ئه‌ویان نارد بۆ ئیكۆو هێڵكاری دڵ، كه‌چی منیان نه‌برد بۆ پشكنینی دڵ، دكتۆره‌كه كۆمه‌ڵێك خوێندكاری كۆكرده‌وه هه‌ریه‌كه سه‌ماعه‌یه‌كی نابو به‌سنگم، ووتم دكتۆر من بۆلای تۆ هاتم ئه‌مانه چین بۆخاتر خوا؟ پێكه‌نی ووتی تۆ چی ئه‌كه‌ی رۆژانه وا به‌م ته‌مه‌نه‌وه‌و به‌م قه‌ڵه‌وییه‌وه دڵت زۆر باشه؟ ووتم یه‌كه‌م كه دكتۆر ده‌رمانم بۆ ئه‌نوسێت وه‌كوخۆی و له‌كاتی خۆیدا ده‌یخۆم، دووه‌میش خه‌ڵكی شاره‌كه‌م كه هام تیایه پێم پێده‌كه‌نن و گاڵته‌یان دێت به‌لام من هیچ شتێك ناگرمه‌خۆم و عاجز نابم. ووتی دیاره تۆ خه‌فه‌ت ناخۆیت ئه‌مه‌ش هۆكارێكی زۆر گرنگه.\n-شیعری هه‌جو-ت هه‌بووت له‌سه‌ر سلێمانیی؟\n• ئه‌زانی تۆ ئه‌مخه‌یته مه‌وقیفه‌وه… براده‌ره‌كانم سه‌به‌ب بوون ئه‌گه‌ر شتێكم نوسیبێت.\nئه‌نتیكه‌خانه‌كه‌ی شێخ بایز\nله‌ماڵه‌كه‌ی شێخ بایز گه‌لێك كه‌لوپه‌ل و شتومه‌كی كۆن و دیاریی سه‌یر هه‌بوو، سندوقێكی له‌ژووری دانیشتنه‌كه دانابوو دیاربوو زۆر كۆن بوو به‌ڵام ئه‌و ته‌مه‌نه‌كه‌ی نه‌ده‌زانی، ووتی ئه‌مه پێشتر هی خێزانێك بووه له‌به‌غدا، من كڕیومه‌ته‌وه.\nژماره‌یه‌كی زۆر رادیۆو ته‌سجیل و كه‌لوپه‌لی گوێگرتن له گۆرانیی هه‌بوو، كه هه‌موویان كۆن بوون و چیرۆكی تایبه‌تی خۆیان هه‌بوو، ووتی من زیاتر له 10 بۆ 15 رادیۆم هه‌یه كه زۆر كۆنن، كۆكردنه‌وه‌ی شته كۆنه‌كان حه‌زی خۆمه‌و ووتی زیاتر له 2000 كاسێتی گۆرانیی و ڤیدیۆی ده‌گمه‌نی كۆنم هه‌یه‌و به‌شێكیان بڵاونه‌بۆته‌وه، به‌قسه‌ی ئه‌و كاسێتی هه‌یه هی عه‌لی مه‌ردان و قادر مه‌ردان و هونه‌رمه‌ندی دیكه هێشتا بڵاونه‌بۆته‌وه. ئه‌و پیاوه ژورێكی هه‌بوو پڕ پڕبوو له‌وێنه، كه‌لوپه‌لی تایبه‌ت و ئه‌رشیفێكی زۆر ده‌وڵه‌مه‌ند، ره‌نگه 30 ئه‌لبوم وێنه‌ی كۆن و نوێی هه‌بوو.\nجگه له كه‌لوپه‌له كۆن و له‌مێژه‌كان، جامخانه‌یه‌كی هه‌بوو زیاتر له 200 بۆنی تێدابوو، هه‌موویان دیاریی بوون. ئه‌و ووتی یه‌ك دانه‌م نه‌كڕیوه هه‌مویم به‌دیاریی بۆ هاتووه.\nشێخ بایز رونیكرده‌وه ئه‌م هه‌موو بۆنه‌ش هه‌ر په‌یوه‌ندی به‌قه‌ڵه‌وه‌یه‌كه‌مه‌وه هه‌یه‌و ده‌رده قه‌ڵه‌ویه‌كه‌مه.\n-ئه‌م هه‌موو بۆنه‌ت كڕیوه؟\nیه‌ك بۆنم نه‌كڕیوه، ئه‌مه‌ش ده‌رده قه‌ڵه‌وییه‌كه‌یه، خۆت ئه‌زانی تۆ له‌وه‌زیفه بیت و هاوڕێی و فه‌رمانبه‌رت ده‌چنه سه‌فه‌ر، به‌تایبه‌ت ئێستا ره‌فیقانم ده‌چنه ده‌ره‌وه هه‌ر بۆم دێنن، چونكه خۆت ده‌زانی من هیچ جلێكم بۆ نابێت و هیچ پێڵاوێكیشم هه‌ر بۆنابێت مه‌گه‌ر تایبه‌ت بێت، بۆیه ئه‌وانیش ده‌ڵێن ده‌ی با بۆنێك بۆ شێخ بایز به‌رین، نه‌ك بۆن به‌ڵكو كانتۆرێك كه‌لوپه‌لی دیارییم هه‌یه هه‌ر له ته‌زبیح و قه‌ڵه‌م و چه‌رخ و شتی دیكه‌م هه‌یه.\nله‌ئه‌نتیكه‌خانه‌كه‌ی شێخ بایز نه‌ك وێنه‌ی كۆن، به‌ڵكو ده‌یان چه‌كی كۆن و سه‌دان ته‌زبیحی ره‌نگ جیاواز و گرانبه‌هاو ده‌یان گۆچانی جیاوازو كتێبخانه‌یه‌كی گه‌وره‌و هه‌روه‌ها ژماره‌یه‌كی زۆر ده‌فی جیاوازو پێستی ئاژه‌ڵی كێوی و ژماره‌یه‌كی ئێجگار زۆر خه‌ڵات كه له‌ماوه‌ی وه‌زیفه‌دا وه‌ریگرتووه.\nشێح بایز جلی بۆ نابێت\n-تۆ ده‌رگات كرده‌وه من پرسیار بكه‌م له‌باره‌ی كێشه‌ی كڕینی جلوبه‌رگ، چونكه وه‌كخۆت ده‌ڵێت ئه‌و جلانه‌ی له‌بازار هه‌ن بۆتۆ نابێت؟\n• قوربان كێشه‌یه‌كی زۆر گه‌وره‌بووه بۆمن، ئه‌گه‌ر له‌ده‌ره‌وه تایبه‌ت بۆیان نه‌هێنامایه لێره‌نه‌بوو، ده‌بوایه هه‌موو شتێك لای به‌رگدروو بمكردایه.\n-جا ئه‌مه بۆتۆ زۆر ناخۆش نه‌بووه؟\n• زۆر خراپوو، ده‌ی مادام وات ووت منیش نوكته‌یه‌كت بۆ ده‌گێڕمه‌وه له‌سه‌ر جل و گه‌وره‌یی جله‌كانم.\nله 31 ئاب شه‌وه‌كه‌ی له سلێمانی بووم ده‌بوو هه‌ندێ ئیش هه‌بوو ته‌واوی بكه‌م، كاتێك بۆ به‌یانییه‌كه‌ی رۆیشتین من جل و به‌رگ و پێویستی خۆم له‌گه‌ڵ نه‌بردبوو، ئه‌وكاته هه‌ر له‌م خانوه‌دابووم كه له‌سه‌رده‌می رژێم له‌سه‌ربنه‌مای خاڵبه‌ندی وه‌ك فه‌رمانبه‌رانی دیكه وه‌رمگرتووه.\nبه‌هه‌رحاڵ كه گه‌یشتینه ئه‌و شاخه من هیچم له‌گه‌ڵ خۆمدا نه‌هێنابوو، نه فانیله نه شۆرتێك نه قه‌مسه‌ڵه..تد شێخ دارۆ لێپرسراومان بوو، ووشیار ساڵح ره‌فعه‌ت كه ئێستا مه‌وجوده رۆژانه ده‌چووه ئێران و ده‌هاته‌وه‌و شتی ده‌هێنا، ئێمه‌ش وه‌ك ئیداره‌ی گشتیی پێداویستی و كه‌لوپه‌لمان دابه‌شده‌كرد، من له‌خێمه‌كه‌ی خۆم پاره لای من بوو، فه‌رده‌یه‌ك پاره‌م له‌ژێربوو یه‌كێكیش پاڵم پێدابوو، به‌ڵام قیمه‌تی نه‌بوو چونكه من جلم نه‌بوو! كاك دارۆ ووتی ئه‌مجاره له‌گه‌ڵ خۆتا هه‌ندێ جل بۆ شێخ بایز بدورن و بۆی بێنن، به‌ڵام كێشه‌كه ئه‌وه‌بوو هیچ شتێكمان پێنه‌بوو پێوانه‌ی كه‌مه‌رو قیاسی پێبكه‌ین! منیش ووتم په‌تێكم بۆ بێنن هه‌قتان نه‌بێت، كه په‌ته‌كه‌یان هێنا له‌ناوقه‌دی خۆم سوڕاندمه‌وه‌و گرێیه‌كم لێدا ووتم ئه‌وه ناو ته‌نگامه‌و به‌و قیاسه قه‌مسه‌ڵه‌یه‌كم بۆم بدورن.\nپه‌ته‌كه‌یان بردبوو بۆ به‌رگدروو له ئێران كابرا ووتبوی بۆخاتری خوا ئه‌مه چییه له‌گه‌ڵ خۆتانا هێناوتانه! ئه‌مه پێشمه‌رگایه‌تی پێده‌كرێ؟ ئه‌وانیش ووتبویان ئه‌ی چۆن ئه‌وه له‌شاخه.\nكاتێك قه‌مسه‌ڵه‌كه‌یان بۆ هێنامه‌وه كابرا ئه‌وه‌نده‌ی دیكه گه‌وره درووی بوی، ئیدی ئه‌وه‌نده‌ی دیكه گه‌وره‌تر ده‌رده‌كه‌وتم. هه‌ر له‌وێ چه‌ند خێمه‌یه‌كمان هه‌بوو شێخ دارۆ ووتی شێخ بایز ئامان ئه‌م خێمانه هه‌ڵنه‌ده‌ی و ئیشی زۆر تایبه‌تمان پێیه‌تی. ئیدی ئه‌و رۆیشت، منیش دوای ماوه‌یه‌ك پیس بوو قه‌مسه‌ڵه‌كه‌م بۆیان شۆردم و بۆ ووشكبون به‌سه‌ر به‌ردێكی گه‌وره‌یاندادا كه له‌به‌رده‌م خێمه‌كه‌ی خۆم بوو، به‌رده‌كه زۆر گه‌وره‌بو، له‌وكاته شێخ دارۆ له‌شاخ دێته خواره‌وه سه‌یر ده‌كات خێمه‌كانی ئێمه كه‌هه‌ڵدراوه زیادیكردووه، ووتبوی ئای شێخ بایز چیت لێبكه‌م زانیم به‌قسه‌م ناكات چووه خێمه‌كانی هه‌ڵداوه، به‌ڵام كه هاته خواره‌وه ته‌ماشا ده‌كات ئه‌مه قه‌مسه‌ڵه‌كه‌ی منه به‌به‌ردێك دادراوه‌و وه‌ك خیمه ده‌ركه‌وتووه. جا ئه‌مانه‌م له‌سه‌ر خۆم ووتوه‌و پێمناخۆش نه‌بووه.\n-من ئه‌زانم تۆ رۆڵت هه‌بووه له شانۆدا وایه؟ جارێكیان له‌سه‌ر شانۆ بورابویته‌وه له‌به‌رئه‌وه‌ی چه‌كوشیان پێدا كێشابوی؟\n• ئه‌مه تۆ ئه‌ڵێی به‌رله‌وه‌ی بێیت هه‌موو شتێكیان بۆ گێڕایته‌وه.. كاتی خۆی من لێپرسراوی لقی كه‌ركوكی لاوان بووم له‌نێوانی ساڵانی 1970 بۆ 1973 له‌وێ لیژنه‌ی هونه‌ری و وه‌رزشی هه‌بوو، ووتیان شانۆیه‌ك هه‌یه له چه‌مچه‌ماڵ له‌سه‌ر كاوه‌و زوحاك پێشكه‌شده‌كرێت، ئێمه‌ش چوین بۆ چه‌مچه‌ماڵ، له‌كاتی پرۆڤه‌كردنیان ئه‌وه‌ی رۆڵی زوحاكی ده‌بینی په‌شیمان بویه‌وه، دیاربوو كاریگه‌ریی له‌سه‌ر بوو په‌شیمان ببۆوه، كه رۆیشتین بۆ چه‌مچه‌ماڵ ووتم كاكه ده‌قه‌كه پێبده‌ن من ئه‌و رۆڵه ده‌بینم، دوای دوو رۆژ پرۆڤه چوینه سه‌ر شانۆ، كه‌چووین به‌و كوڕه‌م بینی ووتم هه‌تیو ئه‌و چه‌كوشه‌ی ده‌ستت خراپ نه‌ده‌یت به‌سه‌رم بۆخاتری خوا! كه‌چوین و كاتی رۆڵ بینین هات، ئه‌و كوڕه به‌هه‌رچی تاقه‌تی هه‌یه چه‌كوشه‌كه‌ی كێشا به‌سه‌رماو هه‌ر به‌راست بورامه‌وه‌و كه‌وتم، ئیدی خێرا شانۆكه‌یان داخست و كه خه‌به‌رو بویه‌وه سه‌یر ئه‌كه‌م هه‌موو له‌شم ته‌ڕه تومه‌ز ئه‌وه‌نده ئاویان پێداكردووم تا خه‌به‌رم ببێته‌وه.\nنێوان و په‌یوه‌ندی له‌گه‌ڵ مام جه‌لال\n– نێوانت له‌گه‌ڵ مامجه‌لال چۆن بوو؟\n• به‌ینم له‌گه‌ڵ زۆر زۆر باش بووه، له‌ژیانیدا یه‌ك جار زۆر خراپ لێم توڕه‌بووه، ئه‌ویش خراپیان تێگه‌یاندبوو، به‌ڵام وای ئاشتكردمه‌وه، ئاشتكردنه‌وه‌كه‌ی له‌لام گه‌وره‌تری كرد.\nكارێكی پێم سپاردبوو وه‌كوخۆی جێبه‌جێمكردبو، خراپیان تێگه‌یاندبوو سه‌باره‌ت به‌كاره‌كه، به‌مۆبایل تیلی بۆمكرد تازه مۆبایل هاتبووه سلێمانی، دیاربوو زۆر زۆر توڕه‌بوو، جنێوی پێدام، منیش ده‌نگم نه‌ده‌ڕۆیشت و مۆبایل ئه‌وكاته خراپ بوو، نه‌مده‌توانی بۆی روونبكه‌مه‌وه، هه‌ر ئه‌موت مامجه‌لال هه‌ڵه تێیانگه‌یاندووی به‌ڵام ئه‌و ده‌نگی منی نه‌ده‌بیست! به‌هه‌رحاڵ ئه‌و شه‌وه زۆر زۆر بیتاقه‌ت بووم زۆر نه‌خۆشكه‌وتم به‌هۆی ئه‌م قسانه‌وه، بردمیان بۆ خه‌سته‌خانه، ووتم دكتۆر بمنێره‌وه ماڵه‌وه خۆم ده‌ردی خۆم ئه‌زانم!\nكاره‌كه په‌یوه‌ندی به دانای ئه‌حمه‌د مه‌جید و كاك به‌رهه‌مه‌وه بوو به‌هه‌رحاڵ منی تێوه‌گلام.\nبه‌یانی كه‌چووم بۆ ده‌وام ئه‌وكاته وه‌زیری دارایی بووم، بینیم شێردڵ حه‌وێزیی و دلێری سه‌ید مه‌جید و كاك دارۆی شێخ نوری هاتبون، من وامزانی ئێستا ئه‌ڵێن مامجه‌لال ووتویه‌تی بڕۆ خواحافیزو ته‌واو وه‌زاره‌ت جێبهێڵه، به‌ڵام كه نزیك بوومه‌وه به‌پێكه‌نینه‌وه كاك شێردڵ ووتی ئه‌وه ئه‌مشه‌و له‌گه‌ڵ مامی خۆت چیتان بووه؟ ووتم هیچ. ووتم ئه‌وه بۆچی هاتوون ووتیان هاتوین و ئێمه‌ی ناردووه‌و پێی ووتوین بڕۆن دڵی شێخ بایز بده‌نه‌وه‌وو من شتێكم كردووه له‌گه‌ڵ ئه‌م پیاوه.\nهه‌رچۆنێك بێت نامه‌یه‌كی تایبه‌تی مامجه‌لالیان پێدام (له‌به‌ر ئه‌مانه‌تی ناوه‌رۆكی ناو نامه‌كه بڵاویناكه‌ینه‌وه) نامه‌كه‌م خوێنده‌وه تێگه‌یشتم مامجه‌لال چه‌نده پیاوێكی عه‌زیمه، دوای ئه‌و توڕه‌بوونه كاتێك هه‌ستیكرد به‌هه‌ڵه تێگه‌یه‌نراوه دان به‌راستییه‌كاندا ده‌نێت و زۆر به‌جوانی ئاشتم ده‌كاته‌وه‌و كارێك ده‌كات هیچم له‌به‌ردڵدا نه‌مێنێت! ئه‌م نامه‌یه چه‌ند مه‌كته‌ب سیاسییه‌ك بینیویانه له‌وانه د. به‌رهه‌م.\n-هیچ نوكته‌یه‌كت هه‌یه له‌گه‌ڵ مام جه‌لال؟\n• من به‌ینم باش بوو له‌گه‌ڵ مامجه‌لال، هه‌موو جارێ كه ده‌چووم بۆلای له‌به‌غدا، ده‌یوت وه‌ره بایز با ره‌سمێك له‌گه‌ڵ یه‌كتر بگرین با من لاواز ده‌ركه‌وم. یان كه نانمان ده‌خوارد دیوت تۆ له‌ته‌نیشت منه‌وه دامه‌نیشه چونكه تۆ زۆر ئه‌خۆیت.. مامجه‌لال پیاوێكی گه‌وره‌بوو رێنیشانده‌ری من و هه‌موو هه‌ڤاڵانم بوو، هه‌رده‌م رێنوێنی ده‌كردین.\n-نوكته‌ت هه‌یه له‌سه‌ر مه‌كته‌ب سیاسی؟\n• رجات لێده‌كه‌م وه‌زعه‌كه ناسكه توش موشكیله‌مان مه‌كه..\n-ئه‌ی نوكته‌ت له‌سه‌رهه‌ولێر هه‌یه؟\n• نه‌به‌خوا نیمه. تۆ ده‌زانی من ماڵی خوشكه‌كانم، ماڵی برام و خوشكه‌زاكانم له‌هه‌ولێرن و كه‌سوكارم هه‌مووی له‌وێن، بۆ زانیارییت من ئاماده‌ییم له ئاماده‌یی هه‌ولێرم ته‌واو كردووه له‌ساڵی 1964 بۆ 1966 له‌وانه‌ی له‌گه‌ڵم وخوێندكاربوون د. هادی، چه‌تۆ دزه‌یی..تد.\nبه‌ینی له‌گه‌ڵ ته‌كییه؟\n-یاشێخ به‌ینت له‌گه‌ڵ ته‌كیه چۆنه؟\n• زۆر به‌ینم خۆشه له‌گه‌ڵ ته‌كییه، باش بوو باستكرد، من نه‌ختێك شاره‌زام له مه‌قام و هه‌رده‌م ده‌ڵێن بایز مه‌قام ده‌زانێت، من له‌ته‌كیه‌ی تاڵه‌بانی فێری مه‌قام بووم، ته‌كیه‌ی تاڵه‌بانی له‌كه‌ركوك هه‌موو رۆژێكی سێشه‌ممه‌و هه‌ینی مه‌قامی تیا ده‌وترێت جگه له‌ته‌ریقه‌ت مه‌قامی غه‌زه‌ل شیعری تێدا ده‌وترێته‌وه، له‌ته‌كییه‌ی تاڵه‌بانیدا فه‌قێكان یه‌كێك له‌ده‌رسه‌كانیان فێربوونی مه‌قامه، یه‌كێك له‌مامۆستا زیره‌كه‌كان مامۆستا میقداده كه مه‌شهورترین شاره‌زای مه‌قامه له كه‌ركوك، ده‌توانن له ناسری ره‌زازی بپرسن له‌گه‌ڵ خۆم چوینه كه‌ركوك و تا ئێواره له‌وێ ماینه‌وه دوو كاسێتم له‌وێ پڕكردۆته‌وه كاك ناسرو ئه‌وانیدیكه له‌ژووری ئیمام و خه‌تیبی ته‌كییه‌ی تاڵه‌بانیی مه‌قامیان ووتوه‌و تۆماركراوه‌و بڵاونه‌كراوه‌ته‌وه.


ئاکەپە بەم شێوەیە کودەتای 15ی تەموزی رێکخستووە – بزاڤی خزمەت\nدوای کودەتا دەستکردەکەی ١٥ ی تەموزی ساڵی ٢٠١٦، سکاڵا و قسەی بەرپرسانی ئاکەپە لەبەردەم دادگادا کە وەک سکاڵاکەر ئەنجامی دەدەن، تەواوی ئە ڕاستیانەمان بۆ ڕوون دەکەنەوە کە ئاکەپە چۆنی کودەتاکەی ڕێکخستووە.\nقسەکانی خۆیان ئەوەمان بۆ دەردەخەن کە ئەو ڕۆژە چۆن فەرمانێک بە دار و دەستەکەی ئاکەپە کراوە لەسەروی خۆیانەوە و، لە چ کاتژمێرێکیشدا ئەم فەرمانانەیان پێکراوە.\nبە گوێرەی ئەو لێدوانانەی کاربەدەستانی ئاکەپە لەبەردەم داواکاری گشتی ئەنقەرە ئەنجامیانداوە، دارودەستەی ئاکەپە لە پێش ئەوەی هیچ جوڵەیەکی سەربازی دەست پێبکات، ئاگادارکراونەتەوە و خراونەتە حاڵەتی ئامادەباشیەوە.\nئاکەپە لە پێش ئەو کاتەی دەوڵەت دانی پێدا ناوە، ئاگاداری کودەتاکە بوون\nبە گوێرەی ئەو نامیلکەیەی ئاژانسی ئەنەدۆڵوی سەر بە حکومەتی تورکیا ئامادەی کردووە، کاتژمێر ١٠:٠٠ کاتی سەرەتای دەستپێکی کودەتاکەیە.\nبەڵام بە گوێرەی ئەو لێدوانانەی کاربەدەستانی ئاکەپە لەبەردەم داواکاری گشتیدا دانیان پێدا ناوە، کاتژمێر ٩:٣٠ شەو کەوتونەتە حاڵەتی ئامادەباشیەوە.\nواتە نیوکاتژمێر پێش دەستپێکردنی جوڵە سەربازیەکان، ئاکەپە دەستی بە ئامادەکاری کردووە.\nواتە ئاکەپە دەیتوانی ڕێگە بە جوڵە سەربازیەکان بگرێت بەڵام بە مەبەستی سیاسی ڕێگەی پێنەگرتووە.\nئەحمەت کەرەجا نوێنەری ئاکەپە لە شارۆچکەی ئاڵتنداغ، لەبەردەم داواکاری گشتیدا دان بەوەدا دەنێت کەوا کاتژمێر ٩:٣٠ شەو لە ماڵەکەی دەرچووە بە هۆی ئەو فەرمانەی لە کارگێری ئاکەپەوە پێیان گەشتووە. باس لەوە دەکات کە کاتژمێر ٩:٣٠ شەو لە ماڵەکەی دەرچووە و نامەی بۆ هەموو ئەندامانی پارتەکەی ناردووە هەتا لە بنکەی سەرەکی پارتەکەیان کۆببنەوە.\nجگە لە کەرەجا، چەند بەرپرسێکی تری ڕێکخراوەکانی ئاکەپەش، لێدوانەکانیان بە هەمان ئاڕاستەدایە کە قسەکانی کەرەجا پشتڕاستەدەکەنەوە.\nئەحمەت کەرەجا نوێنەری ئاکەپە لە شارۆچکەی ئاڵتنداغ، لەبەردەم داواکاری گشتی ئەنقەرەدا بەم شێوەیە باسی کارەکانیان دەکات لە شەوی کودەتاکە:\nمن نوێنەری ئاکەپەم لە شارۆچکەی ئاڵتنداغ. من شەوی ١٥ ی تەموز کاتژمێر ٩:٣٠ شەو لە ماڵەوە چوومە دەرەوە و بەرەو بینای پارتەکەمان کەوتمە ڕێ. بە گوێرەی ئەو فەرمانەی لە سەروی خۆمانەوە بۆمان هاتبوو، دەبوو هەموومان لە بنکەی سەرەکی پارتەکەمان کۆببینەوە. هەروەها نامەمان نارد بۆ هەموو ئەندامەکانمان کەوا لە بنکەی سەرەکی پارتەکەمان ئامادە ببن. ئەوانیش هەموویان کاتژمێر ١٠:٠٠ ئامادە بوون، لەگەڵ ئەو هاوڵاتیانەی کۆبوونەوە بەرەو ناوچەی ئوڵوس ڕۆشتین. کاتێک ژمارەی هاوڵاتیان زیاتر بوو، بەرەو بنکەی سەرەکی فەرماندەیی سوپای تورکیا کەوتینە ڕێ”.\n“بە گوێرەی ئەو فەرمانەی لە سەرۆک کۆمارەوە وەرمانگرتبوو، جوڵەمان کرد”\nعەبدوڵا سێزگین ئەندامی ڕێکخراوی ئاکەپە لە ئاڵتنداغیش لە وتەکانیدا لە بەردەم داواکاری گشتی ئەوە دووپات دەکاتەوە کەوا لە سەرۆکایەتی کۆمارەوە فەرمانی کۆبوونەوەیان بۆ دەرکراوە.\nئەمەش ئەوە دەسەلمێنێت کەوا تەواوی ڕێکخراو و دامودەزگاکانی ئاکەپە لە پێش کودەتاکەدا ئاگادارکراونەتەوە و وەک ئەوە نیە کە لە وتارە فەرمیەکاندا دەڵێن ئاگایان لێینەبووە.\nهاوڵاتیەکی بەشداریش لە کۆبوونەوەکەدا کە ئەندامێتی هەیە لە سەندیکایەک دەڵێت” منیش کاتژمێر ٩:٣٠ شەو لە ماڵەوە دەرچووم. لەگەڵ هەریەک لە هاوڕێکانم عەبدوڵا سێزگین و ئەحمەت ئارک، لەگەڵ دوو کەسی تر بە ناوەکانی خەلیل و ئارک، چووین بۆ لای تەلارەکەی ناوچەی ئوڵوس کە ئۆپێرای تێدا ئەنجام دەدرێت. دواتر لەگەڵ خەڵکەکە لەلای پەیکەرەکەی ئوڵوس کۆبینەوە و دواتر چووین بۆ بنکەی سەرەکی فەرماندەیی سوپا”.\nئەوەی لێرەدا سەیرە، هەرچەندە ئەم قسانە چوونەتە تۆمارە فەرمیەکانەوە، بەڵام داواکاری گشتی لە دۆسیەکەیدا ئاماژەی پێنەداوە و باسی نەکردووە!\nAKP’li yöneticinin 15 Temmuz’u önceden bildiklerini resmen söylediği ifade tutanağını yayınladım. https://t.co/4JIBN3i1c7\n— Cevheri Güven (@cevheriguven) August 2, 2018\nئەنجومەنی دایک و باوکانی خوێندکاران هۆشداری دەداتە حکومەتی ئەفغانستان


فیدراسیۆنی پەنابەران: نزیکەی ٦٠ هەزار هاوڵاتی هەرێم کۆچیان کردووە - RojNews\nفیدراسیۆنی پەنابەران: نزیکەی ٦٠ هەزار هاوڵاتی هەرێم کۆچیان کردووە\nسەرۆکی فیدراسیۆنی پەنابەرانی عێراق ڕایدەگەیەنێت، لەماوەی ساڵ و نیوێکدا نزیکەی ٦٠ هەزار هاوڵاتی هەرێمی کوردستان کۆچیان کردووە، هاوڵاتیەکیش کە بە نیازە کۆچ بکات، هۆکارەکەی بۆ بوونی قەیران و ترسی هاوڵاتیان لە پرسی ڕیفراندۆم لە ئێستادا دەگەڕێنێتەوە.\nلەم ساڵانەی دوایدا و بەتایبەت لەم مانگانەی دواییدا، کۆچکردن بۆ وڵاتانی دەرەوە دەستیپێکردوەتەوە، ئەمە سەرەڕای ئەوەی کە بەهۆی کۆچکردنەوە ١٥٤ هاوڵاتی هەرێمی کوردستان لە دەریای ئیجە خنکاون و ٥٤ کەسی دیکەش بێ سەروشوێن بوون و بە سەدان کەسیش لە زیندانی وڵاتاندان.\nلەو بارەیەوە ئاری جەلال، سەرۆکی فیدراسیۆنی سەراسەری پەنابەرانی عێراق لە هەرێمی کوردستان، بە ڕۆژنیوزی وت: بەداخەوە ئەگەر سەیری ڕەوشی هەرێمی کوردستان بکەین، ئەو بارودۆخە داراییە ناجێگیرەی کە هەیە لە ئێستادا، وایکردووە کە هاوڵاتیان هاوشێوەی ساڵانی ڕابردوو بەرەو ئایندەیەکی نادیار کۆچ بکەن، ئەوەش لەکاتێکدایە، وڵاتانی ئەوروپا پیلانیان هەیەو ڕێگری دەکەن لە لێشاوی کۆچبەران، کە بڕیارەکەیان لە ٢٠/٣/٢٠١٦-ەوە تایبەت بەو پەنابەرانەی کە ڕوو لە وڵاتانی ئەوروپا دەکەن، کە لەنێوان وڵاتی ئەوروپا و تورکیا، خستووەتە بواری جێبەجێکردنەوە.\nئاری جەلال، وتیشی: بە پێی ئاماری فەرمی وەزارەتی گەشتیاری تورکیا کە بەدەست ئێمە گەیشتووە، لە ماوەی حەوت مانگی ڕابردوودا زیاد لە ٢٤٠ هەزار هاوڵاتی هەرێمی کوردستان و عێراق ڕوویان لە تورکیا کردووە بە مەبەستی گەشتیاری، بەڵام زۆرێک لەو هاوڵاتیانە لە کەنار ئاوەکانی ئیتاڵیا و خۆیان گەیاندۆتە دوورگەکانی یۆنان، لە زۆرێک لە گرتووخانەکاندا دەستبەسەرن.\nئاماژەی بەوەشدا: سەرجەم ئەو هاوڵاتیانەی هەرێمی کوردستان لەماوەی ساڵ و نیوێکدا ڕۆشتوون هەتا ٢٠/٦/٢٠١٧ زیاتر لە ٥٥ بۆ ٦٠ هەزار کەسی تێپەڕاند، کە زیاتر لە ١٥٤ کەسیان گیانیان لەدەستداوە و ٥٤ کەسشیان بێ سەروشوێن بوو، ئێمە کاری جددیمان بۆ سەرجەم بێ سەروشوێنەکان کردووەو سامپڵی خوێنمان ڕەوانەی شوێنی ڕووداوەکان کردووە بۆ سەرجەمیان کە تەنها تەرمی چوار کەسیانمان دۆزیوەتەوە.\nپرشنگ مەجید، یەکێکە لەو هاوڵاتیانەی کە لە ساڵانی ڕابردوو کوڕەکەی و دوو کوڕەزای لە دەریای ئیجەدا خنکان، کاتێک بە خێزانی لەگەڵ ٢٠ کەسی خێزانەکەیان ویستبوویان ڕوو لە وڵاتانی دەرەوە بکەن، بەڵام تەنها کوڕەزایەکی تەمەن ١٠ ساڵی بەناوی ڕەیان و هاوژینی کوڕەکەی لەو ڕووداوە ڕزگاریان بووە، پرشنگ و ڕەیان لە ئێستادا دیسانەوە دەیانەوێت ڕێگەی کۆچکردن بگرنەوە بەرو ئەم کوردستان بە جێ بهێڵن.\nلە بارەی هۆکاری دووبارە هەوڵدان بۆ کۆچکردنەوەیان پرشنگ بە ڕۆژنیوزی وت: ژیانی خه‌ڵک له‌م وڵاته‌دا سه‌خته و پاشه‌ڕۆژمان دیارنییه، هه‌ربۆیه په‌نا ده‌به‌ینه کۆچ کردن، دەمەوێت لەگەڵ کوڕەزاکەم کۆچبکەم بۆ دەرەوەی وڵات بۆ لای کچەکەم، تاوەکو لەوێ ژیانمان بەسەر ببەین، لەبەرئەوەی لێرە بەهۆی قەیران و بابەتی ڕیفراندۆمەوە ژیان زۆر قورس بووە و خەڵکەکە دەترسن لە گرانبوونی بازاڕ و ناڕەحەتییەکانی ژیان، وە مووچەش نادرێت، که‌سمان نه‌ماوه له‌م وڵاته و پاشه‌رۆژمان دیار نییه، وهیچ هیوایه‌کم نه‌ماوه‌ی لێرە، ژیانی خه‌ڵک لێره سه‌خته و من که‌سم نه‌ماوه یارمه‌تیم بدات.\nئەو دایکە بە چاوی پڕ فرمێسکەوە باسی رووداوی له‌ده‌ستدانی کوڕه‌که‌ی کرد و وتی: له ٢٧-١-٢٠١٦بوو، کوڕه‌که‌م و خێزان و منداڵی کۆچیان کرد بۆ دەرەوە، چوار ڕۆژ مانه‌وه له تورکیا و دواتر کوڕه‌که‌م و دوو منداڵی بوونه قوربانی کۆچ و خنکان، کوره‌که‌م و دوو منداڵی و چه‌ند که‌سێکی دیکه‌ش له که‌سوکاری ژنه‌که‌ی تیاچوون.\nله کۆتایشدا پرشنگ مه‌جید وتی: داواکاریم ئه‌وه‌یه ژیانی خه‌ڵک باش ببێت، کاسپی ببێت و مووچه ببێت، پێویسته ژیانێکی باش بۆ هاوڵاتی ده‌سته‌به‌ر بکرێت، ئه‌گه‌ر ئه‌مانه هه‌بێت هاوڵاتی بۆچی کۆچ ده‌کات؟، هیچ که‌س حه‌زی به غه‌ریبی نییه، به‌ڵام ژیانی که‌س له‌م وڵاته ده‌سته‌به‌ر نییه، من مووچەی چاودێری خێزانم هه‌یه ساڵ و نیوێکه وه‌رم نه‌گرتووه.


لە ڕۆژی ١٤ ی مانگی یونی ٢٠١٨ دەستپێکی یاری‌یەکانی جامی جیهانی لە وڵاتی رووسیە دەست پێدەکات و بەم شێوەیە یەکەم یاری لە نێوان دوو\nتیمی رووسیە و عەرەبستانی سەعودی لە کاتژمێر پێنجی ئێوارە دەست پێدەکات و ڕۆژی دواتر یاری‌یەکان درێژەیان دەبێ و ماوەی مانگێک درێژەیان دەبێ. لە سەریەک ٨ گرووپی چوار تیمی بەشداری یاری‌یەکانی جامی جیهانی ٢٠١٨ دەبن .\nیاری‌یه‌کانی تۆپی پێ و یا موندیالی جیهانی هه‌ر ٤ ساڵ جارێک له ژێر چاوه‌دێری فدراسیۆنی تۆپی پێی جیهانی " فیفا" به‌رێوه ده‌چێ. یاری‌یه‌کانی ئه‌مساڵ له وڵاتی ڕووسیە به‌رێوه ده‌چن و له سه‌ر یه‌ک ٣٢ وڵات یاری له‌م موندیاله دا ده‌که‌ن و به سه‌ر ٨ گرووپی ٤ تیمی دا دابه‌ش کراون که وه‌ک ماڵپه‌ری گیاره‌نگ ئه‌م خشته‌یه بۆ خوازیارانی تۆپی پێ له سه‌ر ماڵپه‌ره‌که‌مان دا‌ده‌نێین و هه‌وڵ ده‌ده‌ین که ئاکامه‌کانی ئه‌و یاری‌یانه بخه‌ینه به‌ر چاوی خوێنه‌ران و هه‌روه‌ها خوازیارانی تۆپی‌پێ.\nوڵاتی ڕووسیە خانەخوێی ئەمجارەی یاری‌یەکانی موندیالی ٢٠١٨ یە. لە سەریەک ٣٢ تیم لە ٣٢ وڵاتی جیاجیا بەشداری موندیالی ٢٠١٨ ی "ڕووسیە"ن. یەکەم یاری کردنەوەی مۆندیال لە ڕۆژی ١٤ ـ ٠٦ ـ ٢٠١٨ زائینی بەرامبەر بە ٢٤ ـ ٠٣ ـ ١٣٩٧ ی هەتاوی لە لایەن تیمی خانەخوێ (ڕووسیە) و عەرەبستانی سەعوودی لە یاریگای لوژینکی لە شاری مسکۆ بەرێوەدەچێ.\nیاری ژمارە (1) گرووپی A : ڕووسیە ـ عەرەبستانی سەعوودی ( مسکۆ- یاریگای لوژنیکی - یاری دەستپێک و کرانەوەی موندیال)


بایگانی‌های ربودن - دیدبان حقوق بشر کردستان ایران\nحزبی دێمۆکراتی کوردستانی ئێران حزبێکی نەتەوەپەرەستی چەپی چەکدارە کە لەباکووری ئێراق بنکەی هەیە. ئەم گرووپە چەکدارە کە تاوانبارە بە ئەنجامدانی کردەوەی تێرۆریستی، لەوێژەوانی فەرمی کۆماری ئیسلامیدا وەک جیاخواز دەناسرێت. حزبی دێمۆکراتی کوردستانی ئێران (حدکا) لەساڵی 1979 شەڕێکی پارتیزانی لەدژی کۆماری ئیسلامی ئەنجام دا. ئەم هێرشانە بریتی بوون لە شۆڕش لەساڵی 1979 تا 1989 و هەروەها […]


لەسەر مافی كرێكارو كارمەندان و موچەخۆران، هۆشداری دەدرێت\nSalam 21/11/2019 - 10:02 بڵاوکراوەتەوە لە هەواڵ/كوردستانی\nئەندامێكی ئەنجومەنی پارێزگای سلێمانی ڕایدەگەیەنێت: بەهۆی ئەوەی هەلی كار و دامەزراندن زۆر كەمە ، خاوەن كار و كۆمپانیاكان ئەوەیان قۆستۆتەوە و نابێت مافەكانی كارمەندو كرێكار بخورێت و پێویستە سەرجەم مافەكانیان دابین بكرێت.\nخەدیجە عبدالجبار ئەحمەد ئەندامی ئەنجومەنی پارێزگای سلێمانی بە كوردیوی ڕاگەیاند: بەهۆی ئەوەی هەلی كار و دامەزراندن زۆر كەمە ، خاوەن كار و كۆمپانیاكان ئەوەیان قۆستۆتەوە بەوەی زۆرترین كار بە كرێكار و چاودیر و ئەندازیار و كارمەندانی شوینە بازرگانیەكان دەكرێت لە بەرامبەر كەمترین ماف و بەبێ ئەژماركردنی كاری سەرەڕایی كە بە پیێی یاسای كاری عێراقی كاركردن ڕۆژانە تەنها (٨) كاتژمێرە , لەوە زیاتر بێت پێویستە بۆیان قەرەبوو بكرێتەوە.\nلەسەر ئەو پرسە ئەو ئەندامەی ئەنجومەنی پارێزگای سلێمانی بەدواداچوونێكی ئەنجامداوەو لەسەر مافی كریكاران و ئەندازیار و كارمەندان لە كەرتی تایبەت و ڕادەی پابەندبوون بە یاسای كاری عێراقی یاداشتێكی ئاڕاستەی سەرۆكایەتی ئەنجومەنی پارێزگای سلێمانی كرد.\nبەڕێز : سەرۆكایەتی ئەنجومەنی پاریزگای سلێمانی\nبابەت : یاسای كار\nئەوەی تیێبینی دەكرێت لەئێستادا بەهۆی ئەوەی هەلی كار و دامەزراندن زۆر كەمە ، خاوەن كار و كۆمپانیاكان ئەمەیان ئیستیغلال كرووە بەوەی زۆرترین كار بە كرێكار و چاودیر و ئەندازیار و كارمەندانی شوینە بازرگانیەكان دەكرێت لە بەرامبەر كەمترین ماف و بەبێ ئەژماركردنی كاری سەرەڕایی كە بە پیێی یاسای كاری عێراقی كاركردن ڕۆژانە تەنها (٨) كاتژمێرە , لەوە زیاتر بێت پێویستە بۆیان قەرەبوو بكرێتەوە ، سەرەرڕای هەموو ئەو مافانەی تر كە لە یاساكەدا دیاریكراوە لە زۆر شوێن مافیان زەوت دەكرێت . بۆ ئەم مەبەستە داوا لە بەڕڕێزتان ئەكەم لە كۆبوونەوەیەكی ئاسایی ئەنجومەندا میوانداری هەریەك لە بەڕێزان (ب.گ. كار و كاروباری كۆمەڵایەتی سلێمانی و قائیمقامی قەزای ناوەندی سلێمانی و بەڕڕێوەبەری كار و بەشی یاسایی قائمقامیەت ) بكرێت بۆ پێشكەشكردنی ڕاپۆرتی پیێشیێلكاریەكان و گرتنەبەری ڕێوشوێنی یاسایی و ئیداری تۆكمەتر بۆ چاودێریكردنی زیاتری ئەم بابەتە لە لایەن لایەنە پەیوەندیدارەكانەوە , بە مەبەستی دەستەبەركردنی ماف و سەلامەتی كریكاران وئەندازیاران و ڕووپێوكاران وكارمەندانی هونەری و بازرگانی وچاودیێرەكان لەسەرجەم سێكتەرەكانی كاركردن ...\nلە گەڵ ڕێزدا........


جەنەڕاڵێکی ئیسڕائیل: خەرجی ئێران بۆ شەڕە دەرەکییەکان زیاد دەکات\nجەنەڕاڵ گادی ئایزنکۆتی سەرکردەی هێزە چەکدارەکانی ئیسڕائیل وتی ئێران ساڵانە ملیۆنان دۆلار خەرج دەکات بۆ یارمەتیدانی هاوپەیمانەکانی کە لە ڕۆژهەڵاتی ناوەڕاستدا شەڕ دەکەن و وادیارە ئەم خەرجییەش لە زیادبووندایە.\nئایزنکۆت ئێرانی بەوە تۆمەتبار کرد کە بەنیازە هیلالی شیعە دروست بکات بۆ زیادکردنی دەسەڵاتەکانی لە عێراق و سوریا و لوبنان و یەمەن و بەحرەین و غەززەدا.\nلە لێدوانێکدا ئایزنکۆت وتی " تەنها سەیری قەبارەی ئەو وەبەرهێنانەی ئێران بکەن لەپێناو بەدەستهێنانی دەسەڵاتی ڕەها بەسەر ناوچەکەدا، دەبینن کە ئێران هەموو ساڵێک لەنێوان 700 هەزار دۆلارەوە بۆ ملیارێک دۆلار دەداتە حیزبوڵا."\nوتیشی " لەمدواییانەدا وەبەرهێنانەکەی هێناوەتە فەڵەستینیشەوە بۆ ئەوەی دەسەڵاتی خۆی لەوێش زیاد بکات، ئەمەش لەڕێی زیادکردنی خەرجی یارمەتییە ساڵانەییەکان بۆ حەماس و جیهادی ئیسلامی بۆ سەد ملیۆن دۆلار."\nجێی ئاماژەیە ئێران تێکەڵی ناکۆکییەکانی سوریا و عێراق بووە و هەروەها پشتیوانی لە حوسییەکان دەکات لە جەنگی یەمەندا و ڕکابەرایەتی سعودیەش دەکات لەپێناو دەسەڵاتی زیاتر بەسەر ناوچەکەدا. بەڵام زۆربەی ئێرانییەکان ڕەخنە لە دەست تێوەردانەکانی ئێران دەگرن لە سیاسەتی دەرەوەدا و دەیانەوێت ڕابەرەکانیان هەلی کار لەناو ئێراندا زیاد بکەن لەکاتێکدا ڕێژەی بێکاری لە ناو گەنجاندا لە ئێران لەچاو ساڵی ڕابردوودا بەڕێژەی لە سەدا 29 زیادی کردووە.


عیراق... داهاتوویەکی رەش\n2021-01-26 18:16 57 جار بینراوە کۆمێنت\nکۆمەڵێک رووداو روویاندا لەماوەی پێشوودا، پێکەوە ئەو دیاردەیە دەهێننەوە بەرچاو کە ئایا چارەنوسی عیراق بەرەو کوێ دەچێت؟ عیراق وڵاتێکە ئەمڕۆ لەکوردستانەوە جیاواز دەبینرێت: بەرەیەک کردوویانە بە بەهەشت و بەرەیەک بەدۆزەخ، بەڵام هیچ کام لەم بەرەیە لەواقیعی عیراق خۆی نادوێن. وەک هەموو دیاردەیەکی تر، قسەکردن لەسەر عیراقیش بەشێکە لە خۆدواندن، نەک قسەکردن لەسەر عیراق.\nلێرەدا ئێستێکی کورت لەسەر کۆمەڵێک رووداو دەکەین، کە پێکەوە کاریگەرییان هەیە لەسەر چارەنووسی عیراق.\nیەکەم، ئەمریکا دەیەوێت عیراق بەدونیای عەرەبییەوە گرێبدات، هەروەها بە کوردستانیشەوە. ئەم پرۆژەیە لەڕێگای غازەوە بەڕێوەدەچێت، کە سەرچاوەی دابینکردنی کارەبایە. وەزارەتی وزەی ئەمریکی لەپشت ئەم پرۆژەیەوەیە. رۆژانی پێشوو لە ریاز کۆبوونەیەوەیەکی تایبەت بۆ ئەم مەبەستە بەڕێوەچوو. ماسیو زایس هەروەها سەرپەرشتی لێکۆڵینەوەیەکی وەزارەتی وزە دەکات بۆ غازی هەرێم. ئەمە سەرباری گۆڕینی سەرۆکی ئەمریکی بەردەوامدەبێت. ئەمە لەکاتێکدایە کە ئیدارەی بایدن یەکەم پەیامی بۆ ئێران نارد، بەدانانی رۆبەرت مالی بەنێردەی ئەمریکا بۆ پرسی ئێران. مالی تێکەڵەیەکە لە جولەکەی میسری و سوریی. هەڵوێستی بەرامبەر ئێران لەلایەن باڵە توندڕەوەکەوە جێگای قبوڵ نییە. مالی دژ بەکوشتنی بەرپرسە ئێرانییەکە بوو لەماوەی پێشوودا. ئەم پەیامەی بایدن: گۆڕینی فشارو ئەگەری سەربازییە بۆ دیپلۆماسی. ئەمە مانای ئەوە نییە کە دەتوانێت تەواو ئاراستەکە بگۆڕێت، چونکە نابێت وەک ئەوە دەرکەوێت کە ڕەخنەگرانی وێنای دەکەن.\nلەهەمانکاتدا لەکاتی پرساندنی لەکۆنگریس وەزیری دەرەوەی ئەمریکا هێندە بایەخی بە عیراق نەدا. وەک ماوەیەک لەمەوپێش بەرپرسێکی ئەمریکی وتی، عیراق لە ئەولەویاتی ئەم ئیدارەیەدا نییە، کاتێکش دەبێتە جێگای بایەخ، تەنها لەپەیوەست بەئێرانەوەیە. چونکە ئێران لەنێو پێنج ئەولەویەتەکەی بایدنە.\nلەئاستی هەرێمیدا، پەیوەندی عیراق و تورکیا بەرەو ئاراستەیەکی خراپتر هەنگاو دەنێت. بەهاتنی خەلوسی ئاکارو هەڕەشەکانی ئەردۆغان بۆ هاتن بۆ شەنگال، ئاماژەیەکی روونە کە تورکیا پلانی چەسپاندنی زیاتری خۆی هەیە لەناوچەکەو ئابلۆقەدانی موسڵە، بەجۆرێک لەکاتی هەر رووداوێکدا بتوانێت بیخاتە ژێر ڕکێفی خۆیەوە. بەشێک لە سوننە ئەم هاتنەی تورکیایان پێباشەو وەها پاساوی بۆ دەهێننەوە کە هاتنی تورکیا تەنها بۆ دژایەتی پەکەکەیە. بەڵام شیعە هاتنی سەربازییان پێباش نییەو داوای رێگای ئاشتی دەکەن، بەڵام هەردوولا هێندە دەسەڵاتدارنین بۆ کاریگەریی دانانی گەورە لەسەر دۆخەکە. تورکیا بەبێ هیچ پێچ و پەنایەک دەیەوێت زیاترو زیاتر لەناوچەکە بنکەو بارەگاو کاریگەریی هەبێت. ئەم کشانەی تورکیا لەدوو ئاستدا روونە: ئاستی یەکەم، هەوڵی کشانی تورکیا بەهەموو پانتاییەکانی دەوروبەری خۆیدا، لەهەمانکاتدا بانگەشەی تورکیا بۆ گەڕانەوە بۆ نەخشەی میساقی میللی. بەڵام لەهەمانکاتدا لەئاستی فیکریی هەردوو ستراتیژی قوڵ و نیشتمانی شین دەکرێت وەک دوو پرۆژەی پاوانخوازی ببینرێت لەڕووی وشکانی و دەریاوە.\nرووداوێکی تر کە ڕەنگە پەیوەندی بە پێگەی ئێرانەوە هەبێت لەعیراق، ئەویش دواخستنی هەڵبژاردنە. لەکاتێکدا کازمی پەیمانیدا کە هەڵبژاردن لەکاتی خۆیدا بکرێت. بەڵام پەیمانەکەی وەک زۆر لەقسەکانی تری بوو، تەنها قسە بوو. کازمی وەک بیرۆکراتێک تەنها رووکەشێکی میکیاجییە بۆ کۆمەڵێک ئامانجی تایبەت لەنێوان هێزە ڕکەبەرەکاندا. لەکاتی فشار و قەیراندا، هێزە دەسەڵاتدارەکانی عیراق لەڕیزی پێشەوە دەکشێنەوە بۆ دواوە، هەتا فشاریان لەسەر کەمبێتەوە، بەبێ ئەوەی دەسەڵاتێکی ئەوتۆ لەدەست بدەن. ئەمەش بەهانەی هێنانی کەسێکی بێ پشتیوانی وەک کازمییە.\nهەموو ئەمانە دەرخەری ئەوەن کە عیراق لاوازو پڕ لەدەستێوەردانە. ئەم لاوازهێشتنەوەی دەوڵەت لە عیراقدا، ئامانجی زۆرێک لەلایەنە سیاسییەکانە. ئەوەی ئامانجی هێزە باڵاکانە لە عیراقدا ئەوەیە کە دەوڵەت بەجۆرێک هەبێت کە توانای دەوڵەتداری نەبێت. توانای قۆرغکاریی هێزی نەبێت، توانای لێپرسینەوەی نەبێت، توانای کۆکردنەوەی داهاتی نەبێت، توانای سەروەریی یاساو سزادانی نەبێت، لەگەڵ زۆر خەسڵەتی تردا. ئەم دیاردەیە دەکرێت بە دی-ستسیت ناوی بەرین وەک چۆن قاوە بێ کافایین دەکرێت، وەهاش دەکرێت دەوڵەت بێ-دەوڵەتیی بکرێت. یان ئەوەی درێدا بۆ ئایین بەکاریدەهێنا، ئاینی بێ دین.\nچەند رووداوێک ئاماژە پێدەدەین کە دەرخەریی نادەوڵەتی دەوڵەتن. گەورەترین رووداو، قبوڵکردنی رەشنووسی بودجە بوو لەلایەن ئەنجومەنی وەزیرانەوە. ئەم پرۆژەی بودجەی عیراق کە دەبێت بودجەیەکی چاکسازیی بێت، گەورەترین پرۆژەی بودجەیە لە عیراقداو گەورەترین پرۆژەی دزییە لەوڵاتدا. دزییەکە بەجۆڕیکە کە هەموو بوارە گرنگ و خزمەتگوزارییەکانی وڵات بێ بودجەو کەمبودجەو پشتگوێخراوە، لەکاتێکدا ئەو بوارانەی کە زیانی گەورەیان بۆ وڵات هەیە، وەک حەشدی شەعبی، وەقفی سوننی و شیعی، هەروەها تێچوونی هەر سێ سەرۆکایەتییەکە، پاککردنەوەی هەرسێ سەرۆکایەتییەکە، زۆرترین بڕی داهاتیان بۆ تەرخانکراوە. لەکاتێکدا عیراق بانگەشە بۆ ئەوە دەکات ناچارە نرخی دراوی دابەزێنێت بۆئەوەی بتوانێت خەرجیەکانی دابین بکات، ئەم بودجەیە زۆرترین قەرزو کورتهێنانی تیادایە. ئەمە هەمووی لەسایەی کازمیدا روودەدات. لێرەدا رەهەندێکی تری کازمی دەردەکەوێت، وەک کەسێک کە کەس خۆی ناکات بەخاوەنی دەهێنرێت بۆئەوەی زۆرترین کاری نەشیاوی پێبکرێت و پاشان دەسەڵاتدارە راستەقینەکان هیچ بەرپرسیارییەک لەئەستۆ نەگرن و سزایەک نەدرێن.\nبەپێی ئەم بودجەیە نە کەرتی کشتوکاڵ، نە کەرتی ئاو، نە کەرتی خوێندن، نە کەرتی تەندروستی هیچ باشبوون و بوژانەوەیەک بەخۆیەوە نابینێت. ئەوەی سوودمەنی هەرە سەرەکییە، دیندارو چەکدارو بەرپرسە باڵاکانن، هەموو ئەمانە لەکاتێکدایە کە ژمارەی دانیشتووانی عیراق بەئاستێکی ئێجگار خێرا زیاد دەکات، ژمارەی هەژاری خەریکە دەبێتە نیوەی ژمارەی دانیشتووان، لەهەمانکاتدا وڵات لەبەردەم تینوبوونێکی ترسناکدایە. لەساڵانی ڕابوردودا، تورکیا توانای کۆنترۆڵی بەسەر دیجلەو فوراتدا پەیداکردووە، ئەم توانایە، وەهای لێدەکات کە بتوانێت ئاو وەک کارتی فشارو چەک بەکاربهێنێت.\nوەک دەبینین هەموو ئەم کێشانە پرسی گەورەن. لەداهاتوویەکی نزیکدا عیراق رەنگە هەڵبژاردن بکات یان نا. بەڵام ئامانجی سیستەمی هەڵبژاردنی نوێ، رەخساندنی دەرفەتە بۆ کەسایەتی و چالاکوانە لۆکاڵەکان بۆئەوەی بێنە ناو کایەی سیاسی و پەرلەمان و دابڕانێک لەگەڵ هێزە تەقلیدییەکاندا ئەنجامبدەن. بەڵام سیستەمی هەڵبژاردن، نەک ئەگەری زۆر کەمە ئەم ئامانجە بپێکێت، بەڵکو ئەگەربێتو بیپێکێت، ئەوا پەرلەمانێکی شپرزەی پڕ لەئەکتەری بچکۆلەی خاوەن کردیتی سیاسی سنووردارو توانای تێگەیشتنی بچووک دەهێنێتە ئاراوە. هەروەها دەبێتە هۆی گەشەی جۆرێک لەگەندەڵی کە بە بەرازی ناو بەرمیلەکە ناسراوە. لەسەردەمی کۆیلەیەتی لەئەمریکا، ئەو کاتە سەلاجە نەبوو، بەرازی سەربڕاو خوێ دەکراو لەبەرمیلدا هەڵدەگیرا، دیارە بەرمیلی تەختە. خاوەن کۆیلەکان بەشی کۆیلەکانیان لەبەرمیلەکەدا دەدا، ئیتر بووە هۆی هاتنە ئارای چەمکی پۆرک-بارێل. لەزانستی گەندەڵیدا یانی هەوڵدان بۆ بەکارهێنانی داهاتی گشتی یان حکومی بۆ بەدەستهێنانی رەزامەندی دەنگدەر لەناوچەیەکدا. ئەم دیاردەیە لەڕاستیدا ئەگەری زۆرە لەجێگایەکی وەک عیراق و کوردستانیشدا بەگەندەڵی نەبینرێت. چونکە لەئاگایی سیاسی دەوڵەتی عیراقیدا چونوە حکومەت یان چوون بۆ بەغدا بۆئەوەیە بەشی خەڵکەکە بهێنرێت. بیرمەندی کورد مەسعود محەمەد نەک دژی ئەم جۆر گەندەڵییە نەبووە، بەڵکو وەک شانازییەک بینیویەتی. دیارە مەسەلەی مەسعود محەمەد وەک پەرچە کردارێک بوە لەفشارو ڕەخنەی چەپ کە باسی شوێن و جێگاکانی تریان کردووە لەدونیا. ئەویش وەک وەڵامێک باس لەگرنگی لۆکاڵ دەکات.\n2021-02-23 12:52 24 جار بینراوە\n2021-02-20 21:26 32 جار بینراوە\n2021-02-14 17:26 70 جار بینراوە\n2021-02-14 14:47 36 جار بینراوە\n2021-02-13 21:56 47 جار بینراوە\n2021-01-31 15:21 65 جار بینراوە\n2021-01-24 15:10 53 جار بینراوە\n2021-01-17 16:07 89 جار بینراوە\n2021-01-10 20:19 43 جار بینراوە\n2021-01-09 15:19 59 جار بینراوە\n2021-01-07 10:45 74 جار بینراوە\n2020-12-28 19:24 66 جار بینراوە\n2020-12-27 20:09 71 جار بینراوە\n2020-12-26 15:15 71 جار بینراوە\n2020-12-21 23:22 80 جار بینراوە\n2020-12-20 21:03 60 جار بینراوە\n2020-12-07 21:31 95 جار بینراوە\n2020-11-30 13:19 84 جار بینراوە\n2020-11-23 19:15 65 جار بینراوە\n2020-11-22 13:34 80 جار بینراوە\n2020-11-16 13:40 69 جار بینراوە\n2020-11-13 12:08 85 جار بینراوە\n2020-11-09 17:29 71 جار بینراوە\n2020-11-02 14:57 96 جار بینراوە\n2020-10-31 17:14 85 جار بینراوە\n2020-10-11 14:30 96 جار بینراوە\n2020-09-27 15:03 98 جار بینراوە\n2020-09-07 15:22 122 جار بینراوە\n2020-09-05 16:00 80 جار بینراوە\n2020-09-01 00:07 81 جار بینراوە


عومەر جەبار: كورتەباڵاكان گرفتیان زۆرە و پێویستە چارەسەر بكرێن - تۆڕی میدیایی خەڵک\nسەرۆكی كۆمەڵەی كورتەباڵاكانی كوردستان لەم چاوپێكەوتنەیدا لەگەڵ (خەڵك) باسی لەو گرفت و كێشانە كرد، كە ڕۆژانە ڕووبەڕوویان دەبنەوە و مووچەكەشیان زۆر كەمە و چەندین جار داوایان كردووە مووچەكەیان لە ٥٠٠ هەزار دینار كەمتر نەبێت، بەڵام گوێیان لێ نەگیراوە.\nعومەر جەبار، سەرۆكی كۆمەڵەی كورتەباڵاكانی كوردستان ئاماژەی بەئەوەدا، كورتەباڵاكان مانگانە ١٥٠ هەزار دینار وەردەگرن، ئەو مووچەیەش بەشی بژێوی ژیانیان ناكات، لەدەرەوەش كە دەیانەوێت كاربكەن، بەئاسانی كاریان دەستناكەوێت.\nناوبراو باسی لەئەوەشكرد، لەڕووی تەندروستی و خوێندن و نیشتەجێبوونەوە گرفتیان هەیە و پێویستە حكومەتی هەرێم لەو ڕووەوە هاوكاریان بێت.\nئەوەشی خستەڕوو، پێویستە حكومەت و پەڕلەمان كاری جدی بكات بۆ كورتەباڵاكان و خاوەن پێداویستيە تایبەتەكان.\nوتیشی، “نابێت بەچاوی بەزەییەوە تەماشای كورتەباڵاكان بكرێت، بەڵكو دەبێت بەچاوی ڕێزەوە تەماشا بكرێن و كارئاسانییان بۆ بكرێت”.\nئەوەشی باسكرد، لەساڵی ٢٠٠٨ەوە نووسراو ئاڕاستەی لایەنە پەیوەندیدارەكان دەكەن، بۆئەوەی هەر بینایەك، كە دروست دەكرێت پێویستە بۆ خاوەن پێداویستیە تایبەتەكان گونجاوبێت، ئەگەر گونجاو نەبێت، موڵەتی پێ نادرێت.\nپەروەردە وەڵامی تاقیكردنەوەی 12ی ئامادەیی بڵاوكردەوە\nخەڵك- وتەبێژی قوباد تاڵەبانی جێگیری سەرۆكی ئەنجومەنی وەزیران ئاشكرایكرد، ئە‌نجومە‌نی باڵای ئابوری هە‌رێم بە‌سە‌رۆكایە‌تی سە‌رۆكی حكومە‌ت…\n04 تەموز 2021 8.55 pm\nخەڵك – وەزارەتی دارایی و ئابووری عێراق ڕایدەگەیەنێت، دەستیان كردووە بە دابەشكردنی مووچەی مانگی تەمموزی مووچەخۆران.…\n24 ئاب 2021 2.28 pm\nخەڵك- بڕیارە سبەینێ مووچەی مانگی هەشتی فەرمانبەران دابەش بكرێت.\n16 مارس 2021 8.16 pm\nخەڵك- پەڕلەمانتارێكی كورد لە لیژنەی دارایی پەڕلەمانی عێراق چارەسەرێك بۆ ناردنی مووچەی فەرمانبەران لە عێراقەوە…


’’گوێمان لە دەنگی هاوار و ناڵە دەبێت لە ژێر باڵەخانەکاندا’’\nحەسەن حەمەد، وەزیری تەندروستیی لوبنان جەختیکردەوە کە "ژمارەى بێسەروشوێنبووان لە تەقینەوەکەی بەیروتدا زیاتر لە ژمارەى ئەو تەرمانەى کە تائێستا دۆزراونەتەوە."\nبەپێی دواین ئامار کە ڕێکخراوی خاجی سوری نێودەوڵەتی بڵاویکردووەتەوە، بەهۆی تەقینەوەکەى دوێنێ سێشەممەى بەندەری بەیروت، تائێستا 100 کەس کوژران و چوار هەزار کەسیش بریندار بوون.\nوەزیری تەندروستیی لوبنان دەڵێت، "ژمارەى قوربانیان لە بەرزبوونەوەدایە، تائێستا 100 تەرم دۆزراونەتەوە، بەڵام ئەو پەیوەندییانەى کە لە کەسوکاری بێسەروشوێنبووان بۆمان دێت زۆر زیاترە لەو تەرمانەى کە لە نەخۆشخانەکاندان، لەژێر داروپەردووی باڵەخانە ڕووخاوەکاندا دەنگ و هاوار هەن کە ئاماژەیە بۆ بوونی برینداری زیاتر."\nتائێستا تیمەکانی فریاگوزاری و بەرگریی شارستانی بەردەوامن لە گەڕان و پشکنین بەدوای بەرکەوتوواندا، تەقینەوەکە 20 کم کاریگەریی بەدوای خۆیدا بەجێهێشتووە و بەشێکی زۆری شاری بەیروتی پایتەختی وێران کردووە.\nوەزیری تەندروستی ئاشکراشیکرد، لە ئێستادا چوار هەزار بریندار هەن، بەشێکی زۆری بریندارەکانیش تائێستا چارەسەریان بۆ نەکراوە چونکە توانا پزیشکییەکان بەس نین بۆ ئەوە، بەهۆی تەقینەوەکەشەوە چوار نەخۆشخانە بە تەواوی وێران بوون."\nسێ تا پێنج ملیار دۆلار؟\nهاوکات مەروان عەبود، پارێزگاری بەیروت ڕایگەیاند، قەباری ئەو زیانەى تەقینەوەکە بەدوای خۆیدا هێناویەتی بە سێ تا پێنج ملیار دۆلار دەخەمڵێنرێت، جگە لەوەش، نزیکەى 300 هەزار کەس لە ناوچەکە بێ ماڵ و حاڵ بوون و هیچ شوێنێکیان نییە بۆ نیشتەجێبوون.\nوتیشی، تیمەکانی بەرگریی شارستانی لە بونی ئاگرێک لە بەندەرەکە ئاگادارکراونەتەوە، کاتێک کە گەیشتوونەتە ناوچەکە تەقینەوەکە ڕوویداوە، تەقینەوەکە ئەوەندە گەورە بووە کە بارهەڵگرەکانی ئەو ناوچەیە دیار نەماون.\nئاماژەى بەوەشکرد، کاریگەرییەکانی تەقینەوەکە تاوەکو نیوەی پایتەخت ڕۆشتووە، ناوەندی سەرەکی بەرهەمهێنانی کارەبای پایتەختیش بە تەواوی وێران بووە.


ئەبوبەکر کاروانی: کوردستان لە بنبەستی سیاسیدایەو دەسەڵات توانای چاککردنی دۆخەکەی نییە\n13/09/2020 327 جار خوێندراوه‌ته‌وه\nئەبوبەکر کاروانی نوسەرو سیاسەتمەدار لەدیدارێکى تایبەتدا لەگەڵ شارپرێس رایگەیاند، کوردستان لە بنبەستی سیاسیدایەو دەسەڵاتدارانیش توانای چاککردنی دۆخەکەیان نییە، لەئیستای کوردستانیشدا بەدیلێک بۆ ئەم دەسەڵاتە نییە.\nئاماژە بەوەش دەکات، کوردستان پێویستیەکى گەورەى بە دیالۆگی نیشتیمانى هەیە، بەڵام بەوتەى خۆی تائێستا دیالیۆگى نیشتیمانى لە هەرێمدا نەبووەو ئەوەى هەیە تەنیا دیالۆگبووە بۆ دابەشکردنى پۆست و پلەو پایە.\nلەبەشێکى دیکەى دیدارەکەدا کاروانی روونیدەکاتەوە کە هێزە سیاسیەکانى کوردستان لەسەر ئەلفی کێشەکاندا و بۆ وەسفی دۆخەکەو کێشەکان هاوبۆچوون نین، جا چ جای بگات بە خوێندنەوەو دانانى چارەسەر بۆ سیناریۆکان و مەترسییەکان.\nلەبەشێکى دیکەى قسەکانیدا ئەو سیاسەتمەدارە باس لەوە دەکات پێویستە بەرەیەک هەبێت کە گوزارشت لە خەڵک بکات ونوێنەرایەتى ویستى خەڵک بکات بۆئەوەى هاوڵاتی بایکۆتى پڕۆسەى سیاسى بشکێنێت تا لەرێی پڕۆسەى سیاسییەوە قسەى خۆی بکات.\nهەروەها داواش دەکات لایەنەکانى دەرەوەى پارتى و یەکێتى و رۆشنبیران و ئەکادیمیەکان و ئەوانەى خۆیان بەخەمخۆری نیشتیمان و چاکسازی و بنیاتنانەوەى سیستەم دەزانن میمبەرو سەکۆو ئاسۆیەک دروست بکەنەوە بۆ م خەڵکە کە بەشدارى پڕۆسەى سیاسی بکاتەوە.\nتەواوی چاوپێکەوتنەکەى ئەبوبەکر کاروانى لێرەوە ببینە:


هۆكاره‌كانی توشبوون به چەوری جگەر\nپێش 1 هەفتە ژمارەی بینراو 283\nکاتێک چەوری بە ڕێژەیەکی زۆر لە جگەردا کۆببیتەوە کە پێ دەڵین چەوری جگەر، دوو جۆری چەوری جگەر بوونی هەیە،دكتۆر سێبه‌ر پزیشكی پسپۆڕی تیشك و سۆنه‌ر دیارترین ئه‌م حاڵه‌تانه ده‌خاته ڕوو.\n1- nonalcoholic fatty liver disease ئەو جۆرەی کە بەهۆی کحولەوە تووش نابێت.\n2- alcoholic fatty liver disease ئەو جۆرەی کە بەهۆی کحولەوە تووش ئەبێت.\nکۆمەڵێک جار چەوری بە ڕێژەیەکی زۆر هەبێت دەبێتە هۆی گۆرانکاری و وەستاندنی جگەر بۆ ئەوەی بەشێوەیەکی باش کار بکات ،جگەریش ئەندامێکی گرنگە بۆ کردنە دەرەوەی ژەهر لە جەستەدا کە ئەمەش وادەکات بەهۆی باش کار نەکردنی جگەر تووشی نەخۆشی ببێتەوە .\n1- nonalcoholic fatty liver disease ئەو جۆرەی کە بەهۆی کحولەوە تووش نابێت : باوترین جۆری چەوری جگەر عادەتەن بێ زیانە بەڵام کۆمەڵێک کەس تووشی دەبنەوە بە شێوەیەکی زۆر قورس بە پێ دەوترێت nonalcoholic steatohepatitis، کە وادەکات جگەرت هەڵئاوسیت تووشی حاڵەتی Cirrhosis ببێتەوە کە ئەم حاڵەتە دروست بوونی برینە لەسەر جگەر و چاکنابیَته‌وه، هەبونی ئەم حاڵەتە وادەکات کە مەترسی تووشبوونت بە شێرپەنجەی جگەر و نەخۆشییەکانی دڵ زۆرتر بێت ، پزیشکە پسپۆڕەکان ئەم حاڵەتە بە یەکێک لەو هۆکارانەیە دادەنێن کە پێویستی بە چاندنی جگەر هەبێت .\n2- alcoholic fatty liver disease ئەو جۆرەی کە بەهۆی کحولەوە تووش ئەبێت :\nئەم جۆرەیان بەهۆی خواردنەوەی زۆری کحولەیه، ئەگەر کەسێک قەڵەو یان ئافرەت بێت مەترسی تووشبوونی بەم حالەتە زۆرترە، یان ئەو کەسانەی کە لە منداڵیەوە بەو شیوازە لە دایک بوون کە تووسی بووبن ، لە کاتی زۆر خواردنەوەی کحول تووشبوون بەم حاڵەتە یەکەم قۆناغە زیانە تەندروستیە ، بێجگە لەمە ئەگەر بەردەوام بێت0 لە خواردنەوەی تووشی حاڵەتەکانی هەوکردنی جگەر ، برینی سەر جگەر ، وەستان و کارنەکردنی جگەر و هەروەها زۆرترین مەترسیت لەسەرە بۆ تووشبوون بە شێرپەنجەی جگەر .


دایکی شه‌هیدێکی حیزبی دێموکرات کوچی دوایی کرد\nزایینی: ٢٥-٠٢-٢٠١٧ - هەتاوی: ١٣٩٥/١٢/٠٧ - ١٧:٥٦ تاران قه‌باره‌ی فۆنت:\nکوردستان میدیا: دایە "عەلا میرزایی" دایکی شه‌هیدێکی حیزبی دێموکراتی کوردستانی ئێران کوچی دوایی کرد.\nبەپێی هەواڵی گەیشتوو بە ماڵپەڕی کوردستان میدیا، ڕۆژی چوارشەممە ڕێکەوتی ٤ی ڕەشەمەی ١٣٩٥ی هەتاوی دایه "عه‌لا میرزایی" دایکی شه‌هید "سه‌لیم ڕە‌نجبه‌ر" خه‌ڵکی گوندی "سه‌رهویه" به هۆی نه‌خۆشی کۆچی دوایی کرد.\nدایە عەلا کەسێکی نیشتمانپەروەر و دڵسۆز بوو و هەر دەم یارمەتیدەری پێشمەرگەکانی حیزبی دێموکراتی کوردستانی ئێران بوو.\nشه‌هید سه‌لیم ڕه‌نجبه‌ر پێشمه‌رگه‌ی حیزبی دێموکراتی کوردستانی ئێران ساڵی ١٣٣٨ی هەتاوی له گوندی "سه‌رهۆیه" له دایک بوو.\nشەهید سەلیم ڕێکه‌وتی ١١ی ڕەزبەری ١٣٦٢ی هەتاوی له شه‌ڕی "هه‌نجیران" دژ بە داگیرکەرانی کوردستان شه‌هید بوو و ته‌رمی پیرۆزی ناوبراو له "بایه‌ری سه‌رو" به خاک سپێردراوه.\nحیزبی دێموکراتی کوردستانی ئێران سەرەخۆشی لە بنەماڵە، خزم و کەس و کاری ناوبراو دەکات و خۆی به شەریکی خەمیان دەزانێت.


دووهەم دانیشتنی دادگا؛ دادستانی ئێران خوازیاری ئێعدامی حسێن کەمانگەرە - كۆمه‌ڵه‌ی مافی مرۆڤی کوردستان\nدووهەم دانیشتنی دادگا؛ دادستانی ئێران خوازیاری ئێعدامی حسێن کەمانگەرە\nدووشەممه 27ی ڕێبەندانی 2720ی کوردی، دووهەم دانیشتنی دادگایی گیراوی مەدەنی حسێن کەمانگەر لە لقی یەکی دادگای ئینقلابی ئێران لە سنە بەڕێوە چوو.\nدادستانی حکوومەتی ئێران لە شاری سنە بە پشتبەستن بە داوای وەزارەتی ئیتلاعاتی ئێران خوازیاری ئێعدام کردنی ئەم چالاکە مەدەنییەیە.\nشیاوی باسه کە ئەم دانیشتنە بە ئامادەبوونی پارێزەرانی ناوبراو، بەڕێزان ئەمیر ئەحمەدی و ساڵح نیکبەخت بەڕێوە چووە و تۆمەتی، “بەغی” لە ڕێی “سەرهەڵدان دژی کۆماری ئیسلامی لە ڕێی ئەندامەتی لە پارتی ژیانی ئازادی کوردستان(پەژاک)” ڕاگەیەندراوە.\nشیاوی باس کە پارێزەرانی ناوبراو بەرگری خۆیان پێشکەش کردووە و ئەو تۆمەتانەیان ڕەت کردۆتەوە.\nدادستانی حکوومەتی ئێران لە شاری کامێران بە سەرۆکایەتی دادستان(جەعفەری) پێشتر خوازیاری ئێعدامی ئەم هاوڵاتی و چالاکی مەدەنییە ببوو و هەنووکە لە دادگا و لە دانیشتنی دووهەم ئەم داواکاریە دووپات کراوەتەوە و مەترسی جیددی لە سەر گیانی ئەم هاوڵاتییەدایە.\nشیاوی باسە کە دۆسیەی بەڕێز کەمانگەر ڕەوانەی دادگای ئینقلابی حکوومەتی ئێران لە شاری سنە بۆ لای دوو دادوەر بە ناوەکانی(سەعیدی) و ( ئەمیری) کراوە.\nحسێن کەمانگەر، پازدەی بەفرانباری 2718ی کوردی، لە لایەن ڕایەدارانی ئیدارەی ئیتلاعاتی حکوومەتی ئێران لە شاری سنە بە بێ پێبوونی حوکمی قەزایی و بە کوتەک و لێدانەوە دەستبەسەر و بۆ گرتووخانەی ئیتلاعات ڕاگوازرا.\nئەم هاوڵاتییە تا ئێستە چەندد جار ئەو تۆمەتانەی ڕەت کردۆتەوە و وەکوو دۆسیە سازکردنی دامەزراوە ئەمنییەکانی ناولێبردووە.\n← Previous سزای لێدانی 60 قامچ بۆ ھادی رۆستەمی بەڕێوە چوو\nگەنجێک لەشاری سنە کۆتایی بە ژیانی خۆی هێنا Next →\nتیرۆرکردنی رۆژنامەنوسێکی دیکەلە باشور\nبۆردمانی گوندەکانی سەنگەسەر وسەرقەڵا سەربەپارێزگای سلێمانی لەباشوری وڵات\nکەمی دەرمان و پێداویستی پزیشکی لە شوێنە بۆمەلەرزەلێدراوەکان


بارزانی لەگەڵ باڵیۆزی ئەمریكا لە عیراق كۆدەبێتەوە – تۆڕی میدیایی خەڵک\nسەرۆكی پارتی دیموكراتی كوردستان لەگەڵ باڵیۆزی ئەمریكا لە عیراق كۆدەبێتەوە و گفتوگۆ لەسەر چەند دۆسیەیەكی تایبەت بە عیراق و هەرێم و ناوچە جێناكۆكەكان دەكەن.\nبەپێی ڕاگەیەنراوێكی (بارەگای بارزانی)، ئەمڕۆ سێ شەممە ٢ـی ٦ـی ٢٠٢٠ مەسعود بارزانی لە بارەگای خۆی لە سەڵاحەددین پێشوازی لە ماتیۆ تۆلەر، باڵیۆزی ولایەتە یەكگرتووەكانی ئەمریكا لە بەغدا كرد.\nلە دیدارێكدا باس لە بارودۆخی سیاسی و دوا هەوڵەكانی پێكهێنانی حكومەت لە عیراق و پەیوەندییەكانی ولایەتە یەكگرتووەكانی ئەمریكا بە عیراق و هەرێمی كوردستان كرا.\nهەر بەپێی ڕاگەیەنراوەكە، ڕۆشنایی خرایە سەر سەرهەڵدانەوەی جموجۆڵەكانی داعش و گرفت و كێشەكانی ناوچە كوردستانییەكانی دەرەوەی ئیدارەی هەرێم و مەسەلەی كۆچبەر و ئاوارەكان.\nلە كۆتایی ڕاگەیەنراوەكەدا هاتووە، “باڵیۆزی ئەمریكا ڕۆڵی ئیجابی بارزانی لەو مەسەلانە و لە ڕووی پێكەوەژیان لە هەرێمی كوردستاندا بەرز نرخاند”.


قەیرانە جۆراوجۆرەکانی هەرێمی کوردستان لە کوێی پڕۆسەی پەروەردەدان؟ | کوردستان تایمز - Kurrdistan Times\nلە قەیرانە سیاسی و کۆمەڵایەتی و ئابوورییەکاندا کێشەکانی خوێندنی ڕەسمیی هەرێمی کوردستان جوانتر دیار دەکەون. لە دەمی خۆشی و سەیران و سەفادا، قسەی ڕچەشکێن ئەوە بوو بڵێیت فڵانە دەرس و فڵانە بابەتی ئەکادێمی، بە تایبەتی لە زانستە مرۆیی و کۆمەڵایەتییەکاندا، کاتی بەسەر چووە و پێویست ناکات لە زانکۆکاندا بخوێنرێن. باس باسی ئەوە بوو هەموو بابەتێک بکرێتە قوربانی دەستکەوتە ئابوورییە خێراکان و ململانێ و کێبەرکێ و مامەڵەی دیکەی بازاڕی. لە گەڕەلاوژێی ئاوادا، بەرپرس و دەستەڵاتدارانی سیاسی و پەروەردەیی چاویان لەوە بوو ببنە یاریزانێک لە بازاڕی جیهانیدا، بێ ئەوەی بە جوانی شارەزای پێویستییەکانی یاریی ناوخۆیی بن. ئەم قەیرانانەی بەهۆی مەترسییەکانی بڵاوبوونەوەی ڤایرۆسی کۆڕۆناوە جارێکی دیکە سەریان هەڵداوەتەوە هیچیان نوێ نین. لەگەڵ دەرکەوتنی هەر کێشەیەکی سیاسی و کۆمەڵایەتی و ئابووریدا هەمان قسەوباس و چەلەحانێ لە میدیا جۆراوجۆرەکانەوە سەرهەڵدەدەنەوە. گلەیی و گازندە و قسەوباسەکان دەرخەری دواکەوتنی زانستی و نەبوونی زانیاریی نوێ لەبارەی خۆپارێزی و وردەکارییەکانی بڵاوبوونەوە و چارەسەریی نەخۆشییەوە نین هێندەی دەرخەری نەبوونی لێکگەیشتن و ئاشتیی کۆمەڵایەتی و ڕۆحی هاوکاری و پێکەوەبوونن.\nدەستگاکانی پەروەردە لە کوردستان گلەییی ئەوەیان لێ ناکرێت کە چارەسەری دەردێکی وەک کۆرۆنایان نەدۆزیوەتەوە، بەڵام گلەییی ئەوەیان لێ دەکرێت کە کۆمەڵگەیان بە ئاقارێکدا نەبردووە کە بەرانبەر مەترسییەکانی ڤایرۆسی کۆرۆنا لەوەی هەیە هۆشیارتر بن. ئەرکی زانکۆکان هێندە لە بەدیهێنانی ئاشتی کۆمەڵایەتی و پتەوبوونی بنەما ئەخلاقی و فەرهەنگییەکان گرانە، هێندە لە دۆزینەوەی زانستیدا ئەرکیان گران نییە. کێشەی کۆمەڵگەی کوردستان کێشەی کەمیی زانست نییە، بەڵکە کێشەی نزمیی ئاکارە کۆمەڵایەتی و فەرهەنگی و سیاسییەکانە. لە ژمارەدا پزیشکمان زۆر هەن، بەڵام زۆریی نەخۆش و بەربڵاویی نەخۆشی و ناهۆشیاریی تەندروستی و خراپ بەکارهێنانی دەرمان چارەسەر نەکراون. ئەم گرفتانە دەریدەخەن کە ئامانجەکانی پەروەردە و ڕێکارەکانی گەیشتن بەو ئامانجانە کێشەیان تێدایە و پێویستیان بەوەیە وردتر و هۆشیارتر کار بۆ گۆڕینیان بکەین.\nکە باس دێتە سەر پەروەردە، دەبێت لە بازنەیەکی فراواندا قسە و باسەکان بکەین. پەروەردە وەک هیچکام لە سێکتەرەکانی دیکەی کۆمەڵگە نییە. ئەگەر سیاسەت و بەڕێوەبردنی دەستگاکانی حکومەت سەروکاریان لەگەڵ کێشە و مامەڵەکانی ڕۆژدا بێت، پەروەردە دوورتر دەڕوانێت و خەمێکی فرەجەمسەری هەیە. ڕاستە هەندێ لایەنی پڕۆسەی پەروەردەیی بۆ چۆنێتیی مامەڵەکردنە لەگەڵ بابەتەکانی ڕۆژ، بەڵام کۆی گشتیی پڕۆسەکە دوورمەودایە و هەناسەیەکی درێژی پێویستە. نموونەی پڕۆسەی پەروەردەیی زۆر لە پڕۆسەی کشوکاڵ دەچێت. کشتوکاڵ پڕۆسەیەکە بەرهەمەکەی دوورمەودایە و، جوتیار لەسەریەتی ئەو کەشەی بۆ هاتنەدەستی بەرهەمەکە گرنگە دابینی بکات و هەنگاوە پێویستەکانی گەیشتنە بەرهەم هەڵبگرێتەوە. جوتیاری شارەزا لە هەر هەنگاوێکدا چاوەڕێی باری نەخوازراوە و خۆی بۆ حاڵەتە ناکاوەکان ئامادە دەکات. لە کشتوکاڵدا هەر هەنگاوە و لە کاتی خۆیدا دەکرێت. ئەمڕۆ زەویەکەی دەکێڵێت تا پاش چەند مانگێک بەروبوومەکە بگاتە ئەو ئاستەی پێویستە. جوتیاری شارەزا، ئەگەر بیەوێت بەرهەمەکەی باشتر بێت، ساڵەوساڵ هەمان هەڵە دووبارە ناکاتەوە. گەر پڕۆسەی پەروەردەیی لە هەرێمی کوردستان لەسەر هەمان ڕێچکە بڕوات، هەر هەمان بەرهەمی دەبێت.\nپەروەردەی ڕەسمی لە کوردستان بە کردار تەنها لەسەر بنەمای ڕۆژ کاری کردووە نەک لەسەر بنەمای هەڵگرتنەوەی هەنگاوی ستراتیجی بۆ گەیشتن بەو ئامانجانەی پەیوەست نین بە سیاسەتی ڕۆژ و مۆدێلبازییەوە. ئەوەی ئەمڕۆ لەم زەمەنی کرۆنایەدا ڕوونە ئەوەیە کە پەروەردە دەبێت کۆمەڵگە بۆ باری ناکاو و نەخوازراو ئامادە بکات. بازاڕی کوردستان پەیوەستە بە گۆڕانکارییە هەرێمی و جیهانییەکانەوە. هێندەی کاریگەریی دەرەکییان لەسەرە، هێندە فاکتەرە ناوخۆیییەکان ڕێچکە ئابوورییەکان دیار ناکەن. پەروەردەی ڕەسمی لە هەرێمی کوردستان لەبری ئەوەی هەموو هێزی خۆی لە بوارێکدا بە فیڕۆ بدات کە هێزی بەسەردا ناشکێت، باشترە پلانی ستراتیجی و ڕێکار و هەوڵەکانی بە ئاراستەی پتەوکردنی بنەماکانی ئاشتی و عەدالەتی کۆمەڵایەتی و پەروەردەکردنی تاکی هۆشیار و ڕەخنەگر و دووربین بێت. ئەم ئامادەیییەش لەڕێی کارکردن بۆ پەرەپێدانی بنەما مرۆیی و ئەخلاقییەکانەوە لە تاک و کۆمەڵگەدا دەبێت. بە شێوەیەکی سەرەکی خوێندنی زانستە مرۆیی و کۆمەڵایەتییەکان لەنێو پڕۆسەکانی پەروەردەی دیمۆکراتیدا ئەم ئامانجانە دەپێکێت.


هەڵاتنی ئه‌مریکا له سووریا به هۆی سه‌رکه‌وتنی به‌ره‌ی خۆڕاگرییه - Mehr News Agency\n12 rêbendanê 2019 - 11:02\nNews Code 24250\nسه‌ردار وه‌حیدی بۆ مێهر:\nهەڵاتنی ئه‌مریکا له سووریا به هۆی سه‌رکه‌وتنی به‌ره‌ی خۆڕاگرییه\nسه‌رۆکی زانکۆی باڵای به‌رگری نیشتمانی وتی: هەڵاتنی ئه‌مریکا له سووریا به هۆی سه‌رکه‌وتنی به‌ره‌ی خۆڕاگریی له ناوچه‌که‌یه.\nسه‌ردار ئه‌حمه‌د وه‌حیدی، سه‌رۆکی زانکۆی باڵای به‌رگری نیشتمانی به ئاژانسی مێهر وتی: کشانه‌وه‌ی ئه‌مریکا له سووریا به هەڵاتن له‌م وڵاته دێته ئه‌ژمار و ئه‌م ڕاکردنه‌ش به هۆی سه‌رکه‌وتنی به‌ره‌ی خۆڕاگریی له ناوچه‌که‌یه.\nئه‌و وتی: ئه‌مریکا چ قبووڵی بکات چ نه‌یکات، شکستی خواردووه به‌ڵام له هه‌وڵی ئه‌وه‌دان که وه‌ها نیشانی بده‌ن که ئه‌م شکسته ڕووی نه‌داوه.\nسه‌رۆکی زانکۆی باڵای به‌رگری نیشتمانی زیادی کرد: له‌م دواییه کۆنفڕانسی نێونه‌ته‌وه‌یی به‌رگری و ئه‌منیه‌ت له ڕۆژئاوای ئاسیا له لایه‌ن زانکۆی باڵای به‌رگری به‌ڕێوه چوو که له‌م کۆنفڕانسه هه‌وڵمان دا وێنه‌یه‌کی ڕاسته‌قینه له ئه‌منیه‌ت و به‌رگری ناوچه‌که بخه‌ینه به‌رده‌ست تاکوو بتوانێت به‌رچاوی ڕوونی بۆ وڵاتانی ناوچه‌که بێت.\nوه‌حیدی ئاماژه‌ی دا که ژماره‌یه‌کی به‌رچاو له نوێنه‌رانی وڵاتانی جیهان به به‌شداری لێکۆڵه‌ران و شاره‌زایانی سه‌ربازی و هه‌واڵنێرانی ناوخۆیی و بیانی به‌ڕێوه چوو که ئه‌مه‌ش گرنگی کۆنفڕانسه‌که و بابه‌تی ئه‌منیه‌تی ناوچه‌که نیشان ده‌دات.


ئیمارات و به‌حرێن و ئیسرائیل دێ نه‌خشه‌ى گوهۆرن؟! | Evro News\nسه‌ره‌كى گۆتار ئیمارات و به‌حرێن و ئیسرائیل دێ نه‌خشه‌ى گوهۆرن؟!\nحه‌تا ده‌مه‌كێ نه یێ دویر ئیسرائیل بۆ عه‌ره‌بان دوژمنێ هه‌ژمار ئێك بوو و ته‌ڤ ده‌وله‌تێن عه‌ره‌بان په‌یوه‌ندی ل گه‌ل هه‌بوون، ب هێلا سۆر دزانین و ددانان و بریارێن كۆمكارا عه‌ره‌بی به‌رامبه‌ری گرێدانا په‌یوه‌ندیان ل گه‌ل ئیسرائیلێ دێ كه‌ڤیته به‌ر لیسته‌كا درێژ یا عمبارگۆیان. ئه‌ڤه ل گه‌ل مسرێ هاته‌كرن، چونكو مسرێ ل 17/9/1978.رێككه‌فتنا ئاشتیێ ل گه‌ل ئیسرائیلێ موهر كربوو، ته‌ڤایا ده‌وله‌تێن عه‌ره‌بی مسر ژ كۆمكارا عه‌ره‌بی ده‌رێخستن و باره‌گایێ كۆمكارا عه‌ره‌بی ژ قاهیره ڤه‌گوهاستن تونسێ. دوژمناتیا ئیسرائیلێ د ناڤ جاددا عه‌ره‌بی دا گه‌هه‌شتبوو ڕاده‌كێ نه‌به‌رهۆش ژبلی گه‌له‌ك هه‌وێن شه‌ری ل گه‌ل ئیسرائیلێ و درویشمێ “دێ ئیسرائیلیان هاڤێنه به‌حرێ” درووشمێ ئێكبوو، لێ د هه‌موو شه‌رێن عه‌ره‌بان ل گه‌ل ئیسرائیلێ كرین خوساره‌ت ببوون و هه‌تا وی ڕاده‌ی ل سالا ١٩٦٧ هه‌موو فله‌ستین ژ ده‌ست عه‌ره‌بان ئیناده‌ر و ده‌ستدان سه‌ر ئورشه‌لیمێ (قودسێ) و پشتی ده‌مه‌كی كره پایته‌خت.\nهه‌لبه‌ت مه‌ره‌ما من نه كرنۆلۆجیا دوژمناتی و شه‌ڕێ عه‌ره‌بان و ئیسرائیلێ رێزكه‌م، لێ من خواست ئاڤرۆیه‌كێ ل وێ دوژمناتیا ل نابه‌ینا ده‌وله‌تێن عه‌ره‌بی و ئیسرائیلێ بده‌م دا بۆ هه‌وه دیاربیت كو كینا عه‌ره‌بان و نه‌فره‌تیا ئیسرائیلیان ل ده‌ف عه‌ره‌ب و هنده‌ك بۆسلمانێن نه عه‌ره‌ب دیاركه‌م. دیرۆك شاهده كو ئیسرائیل چ جارا یا عه‌ره‌بان نه‌بوویه، به‌لكو وه‌ك عه‌رد یا ئیسرائیلیان بوویه و هه‌ردو دینێن ب ناڤێ عه‌سمانی جوهاتی و مه‌سیحی) ژ ئیسرائیلێ ده‌ركه‌فتنه، هه‌روه‌سا گه‌له‌ك تێكست و ئایه‌تێن قۆرئانێ ژی ته‌كه‌زیێ دكه‌ن كو ئیسرائیل عه‌ردێ جوهیانه یانژی ب گۆتنا قۆرئانێ عه‌ردێ به‌نی ئیسرائیلیانه، لێ ژ به‌ر گه‌له‌ك سه‌ده‌مێن دیرۆكی و دژواریا داگیركه‌ریا عه‌ره‌بی و ئوسمانی هێدی هێدی سیمایێ ئیسرائیلێ یێ جوگرافی خولكێ عه‌ره‌بی گرت. دامه‌زراندنا ده‌وله‌تا ئیسرائیلێ بخوه چیرۆكه‌ك تراژیدییه، لێ ب مێرانی شه‌ڕێ عه‌ره‌بان كر و هه‌تا شیان بگه‌هنه قووناغا ئه‌ڤرۆ كو ل رۆژهه‌لاتا ناڤین ده‌وله‌تا هژمار ئێكه ژلایێ ئابووری و پێشكه‌فتنا زانستی ڤه زێده‌باری مێرگا دیمۆكراتیه‌تێیه. باڵاده‌ستیا ئیسرائیلێ ل سه‌ر ده‌وله‌تێن ده‌ڤه‌رێ ژ هه‌ر لایه‌كیڤه وه‌كریه كو ده‌وله‌تێن عه‌ره‌بی هه‌می خه‌ونا ب پێشكه‌فتنا ئیسرائیلێڤه ببینن، ئه‌ڤجا هێدی هێدی دیوارێ دوژمناتیا ئیسرائیلێ ل گه‌ل عه‌ره‌بان به‌ره‌ف هه‌ڕفینێ چوو ب تایبه‌ت پشتی مسرێ ره‌فا ده‌وله‌تێن به‌رهه‌لستكار به‌ردای و رێككه‌فتنا ئاشتیێ ته‌ك لایانه ل گه‌ل ئیسرائیسلێ مۆركری. پشتی مسرێ ئوردن ژی چوو رێزا مسرێ. بێهیڤی بوونا فله‌ستینیان ژ كۆمكارا عه‌ره‌بی وه‌كو روینێ ژ ئاڤێ گرتی ل ساڵا ١٩٩٣ رێككه‌فتنا ئوسلۆ ل گه‌ل ئیسرائیلیان مۆركر و پلۆ(رێكخراوا رزگاریا فله‌ستین) ڤه‌گه‌ریا كنارێ رۆژئاڤا(الچفه الغربیه) و هه‌رێما غه‌ززه و نیڤ ده‌وله‌ته‌ك بۆ خوه ئاڤاكرن. پشتی نه‌مانا تابۆیا گرێدانا په‌یوه‌ندیان ل گه‌ل ئیسرائیلێ ئه‌ڤجا بوویه به‌ربه‌زانكانێ كانێ كی دێ پتر خوه نێزیكی ئیسرائیلێ كه‌ت، ئیسرائیل وه‌ك كارتا لێبوورینێ (صك الغفران) لێهاتبوو كو پێ بگه‌هن ئه‌مریكا و رۆژئاڤا بگشتی و ئه‌ڤ دیده حه‌تا ئه‌ڤرۆ ژی به‌رده‌وامه و سه‌ره داڤێن ڤی تێگه‌هی گه‌هه‌شتیه كوردستانێ و مه‌دیت ده‌ما شمعون پێرز مری ل دهۆكێ هنده‌كان تازیا وی دانان. ئه‌ڤه وێ دگه‌هینیت ئیسرائیل بوویه خودان باندۆره‌كا گرنگ و بسه‌نگ ل ده‌ڤه‌رێ.\nده‌ڤه‌را رۆژهه‌ڵاتا ناڤین د شه‌ڕه‌كێ بێ یه‌مانێ ناڤخوه دا دژیت و ب تایبه‌ت ده‌ڤه‌را عه‌ره‌بی و پڕانیا توندڕه‌وێن ئیسلامی ژ ڤان وه‌ڵاتان ده‌ركه‌فتنه و بوونه بارگرانی ل سه‌ر پێشكه‌فتنا ڤێ ده‌ڤه‌رێ و ژلایێ دیڤه ده‌وله‌تا تورك یا بزاڤێن ڤه‌گه‌راندنا رۆلێ ئوسمانیان دكه‌ت و ئیرانی ڤه‌كری دبێژیت مه پێنج پایته‌ختێن ده‌وله‌تێن عه‌ره‌بی داگیركریه و هنده‌كێن دی برێڤه‌نه ئیماژه‌یه بۆ به‌حرێن و سعودیا. گڤاشتنێن ڤان هه‌ردو ده‌وله‌تێن خه‌ونان ب رۆلێ خوه یێن به‌رێڤه دبینن عه‌ره‌بێن كه‌نداڤێ فارسی ماینه نابه‌ینا نالا ده‌وله‌تا ئیرانێ و چه‌كۆچێ ئوسمانیێن نوی و رۆژ بۆ رۆژێ هه‌ژموونا ئیران ـ توركیا ل ده‌ڤه‌رێ بهێز دكه‌ڤیت، توركیا ب پشته‌ڤانیا باسكێ ئیسلاما سونی و ئیران ب هاریكاریا باسكێ شیعه هه‌موو شیان دانه خه‌بتاندن، ئه‌گه‌ر كریزا ئابووری ل توركیا و ئیرانێ نه‌بایه نوكه سیمایێ رۆژهه‌لاتا ناڤین هاتبایه گوهۆرین.\nئه‌ڤ رێككه‌فتنا ئیمارات، به‌حرێن د گه‌ل ئیسرائیلێ بۆ هندێیه داكو هه‌ژموونا توركیا و ئیرانێ نه‌هێلن چونكو ئه‌مریكا دخوازیت رژێما ئیرانێ چه‌مبه‌ر بكه‌ت حه‌تا دگه‌هته ئاستێ ب خوه هه‌لوه‌شیانێ یان نه‌چارببیت ژ پرۆگرامێ ئه‌تۆمی و ده‌ستێوه‌ردانێن خوه ل ده‌ڤه‌رێ بڕاگریت. بۆ توركیا ژی هه‌مان دید ڕاسته ئانكو ب ڤێ پێنگاڤێ دێ هه‌ڤسه‌نگی دروست بیت و توركیا نه‌چاربیت خوه ژ ده‌ڤه‌رێ بكێشیت و ڤه‌كێشیانا وێ ژ رۆژهه‌لاتێ ده‌ریا سپی و ڕاگرتنا لێگه‌رینا په‌ترۆل ـ گازێ ل ده‌ریایێ ڤێ دیدا مه ڕاست ده‌ردئێخن. ئه‌ڤ رێككه‌فتنا ئاشتیێ دێ رۆژهه‌ڵاته‌كا نوی یا دویر ژ هه‌ژموونا توركیا ـ ئیرانێ بیت و دێ ده‌ڤه‌ر به‌ر ب ئارامیێ ڤه به‌ت، چونكو هه‌ر ئێك ژ توركیا و ئیرانێ خوه‌دی ئه‌جندایێن مه‌ترسیدارن بۆ تێكدانا ره‌وشا ده‌ڤه‌رێ و گه‌رمكرنا شه‌رێ تائیفی و ئتنی ل ده‌ڤه‌رێ، پشتی ڤێ رێككه‌فتنێ دێ گه‌له‌ك ده‌وله‌تێن دن چنه د ڤی به‌ره‌ی دا به‌ره‌یێ ئاشتی و پێكڤه‌ژیانێ، چونكو ب ئاشتی و ئارامیێ وه‌ڵات پێشدكه‌ڤن. ل كوردستانێ ژی دێ هه‌ژموونا توركیا و ئیرانێ كێم بیت و نه‌مانا گڤاشتنێن وان دێ رێ خوه‌شكه‌ت كو حوكمه‌تا هه‌رێمێ ل گه‌ل به‌غدا بگه‌هنه رێككه‌فتنا ئێكجاری، دڤێت ژبیرنه‌كه‌ین ئه‌مریكا ب هه‌موو شیانێن خوه پشته‌ڤانیا حوكمه‌تا كازمی دكه‌ت و یێن به‌رهه‌ڤیا دكه‌ن كو ب لیسته‌كا سه‌ربخوه داكه‌ڤیته هه‌لبژارتنێن بهێن، كو ئه‌ڤه ئیماژه‌نه دێ سیمایێ رۆژهه‌ڵاتا ناڤین هێته گوهۆڕین.\nئەڤرۆ نیوز: دەزگەهێن راگەهاندنا ئەمریکا دیار دکەن کو سەرۆکێ ئەمریکا دۆنالد ترامپ ب رێیا وەزارەتا دەرڤە ل گەل وەزیرێن دەرڤە یێن هەر دو وەلاتێن ئازەربایجان...


تەواو، ڤاران دەچێتە مانچێستەر یونایتد – یاریگا سپۆرت\nHome/بازاری گواستنەوە/تەواو، ڤاران دەچێتە مانچێستەر یونایتد\nتەواو، ڤاران دەچێتە مانچێستەر یونایتد\nیاریگا سپۆرت 2021/07/26\nرۆیشتنی رافایل ڤاران لە ریال مەدرید یەکلابووەتەوە و لە چەند رۆژی داهاتوو دەبێتە یاریزانی مانچێستەر یونایتد.\nفابریزیۆ رۆمانۆ رۆژنامەنووسی بەناوبانگی ئیتاڵی ئاشکرایکردووە، رافایل ڤاران لەسەر بەندە کەسیییەکان لەگەڵ مان یونایتد گەیشتوەتە رێککەوتن، تەنیا چەند وردەکارییەکی کەم ماوە، لە چەند رۆژی داهاتوو مان یونایتد بەفەرمی یەکەم ئۆفەر ئاراستەی ریال مەدرید دەکات.\nفابریزیۆ ئاشکرایکردووە، ڤاران ئامادە نییە گرێبەستەکەی لەگەڵ ریال مەدرید نوێبکاتەوە کە هاوینی 2022 کۆتایی دێت، بەرگریکارە فەرەنسییەکە دەیەوێت ئالنگارییەکی نوێ تاقیبکاتەوە.\nفابریزیۆ ئاشکرایکردووە، ڤاران نایەوێت هیچ کێشەیەک لەگەڵ ریال مەدرید دروست بکات و تاکو گرێبەستەکەی لەگەڵ مان یونایتد واژۆ دەکات بەشداریی تەواوی راهێنانەکانی یانەکەی دەکات، گەرچی کارلۆ ئەنچیلۆتی داوای لە ڤاران کردووە بمێنێتەوە بەڵام بەرگریکارەکە بڕیاری رۆیشتنی خۆی بە ئەنچیلۆتی راگەیاندووە.\nڤیدیۆی گۆڵی یەكەمی مانچێستەر سیتی بەرامبەر چێلسی


گۆڕان: هیچ که‌س مافی ئەوەی نیە یاسای چاکسازی چەواشە بکات - SAHAR KURDISH (Sorani)\nگۆڕان: هیچ که‌س مافی ئەوەی نیە یاسای چاکسازی چەواشە بکات\nکانونی دوھەم 16, 2020 15:54 Asia/Tehran\nبەرپرسیی فراکسیۆنی گۆڕان له‌په‌رله‌مانی هه ریمی کوردستانی ئیراق رایگه‌یاند، به‌شێک له داخوازیەکانمان بەئاراستەی پرۆژه‌یاسای چاکسازی په‌سه‌ندکراون و خۆشمان به‌خاوه‌نی ئه‌و یاسایه ده‌زانین و له‌که‌سیش قبوڵ ناکه‌ین چەواشەی بکات و به‌لاڕێی دا ببات".\nله‌کۆنگره‌یه‌کی ڕۆژنامه‌وانیدا، عه‌لی حه‌مه‌ساڵح سه‌رۆکی فراکسیۆنی گۆڕان رایگه‌یاند، "به‌هه‌مولایه‌کمانه‌وه‌و له‌دوای په‌سه‌ندکردنی پرۆژه‌یاسای چاکسازی کار بۆ یاسایه‌کی خانه‌نشینی یه‌کگرتو ده‌که‌ین".\nوتیشی:" به‌پێی یاسای چاکسازی سه‌رجه‌م پاشه‌که‌وتی موچه‌ی فه‌رمانبه‌ران ده‌خرێته سه‌ر ژماره‌یه‌کی بانکی و له‌رێگه‌ی رێنماییه‌وه وه‌زاره‌تی دارایی فه‌رمانبه‌ران له‌شێوازی هه‌ڵسوکه‌وتکردن به‌پاره‌کانیان ئاگادارده‌کاته‌وه، له‌و پارانه‌شی له‌ئه‌نجامی جێبه‌جێکردنی یاسا چاکسازیه‌که ده‌مێنێته‌وه، موچه‌ی خانه‌نشینانی پێ زیاد ده‌کرێت".\nوتیشی:"هه‌ندێک لایه‌ن ده‌یانه‌وێت پرۆژه‌ی چاکسازی بچوک بکه‌نه‌وه، له‌و چوارچێوه‌یه‌شدا هه‌مو خاڵه گرنگه‌کانیان له‌خانه‌نشینی پله باڵاو په‌رله‌مانتاران کورتکردوه‌ته‌وه، ئه‌وه‌ش له‌کاتێکدایه که چه‌ندین خاڵی گرنگی په‌یوه‌ست به‌چاکسازی تێدایه".\nجه‌ختیشیکرده‌وه، به‌په‌سه‌ندکردنی پرۆژه‌یاسای چاکسازی، چیتر هیچ که‌سێک به‌ناشه‌رعی دو موچه‌ی نابێت".\nئه‌مڕۆ پێنجشه‌ممه، په‌رله‌مانی کوردستان پرۆژه‌یاسای چاکسازی په‌سه‌ندکردو هه‌ریه‌ک له‌فراکسیۆنه‌کانی کۆمه‌ڵ و یه‌کگرتو،نه‌وه‌ی نوێ بایکۆتی دانیشتنه‌که‌یان کرد.\n١٦ کەس لە ئەنجامی ھێرشی تورکیا بۆ سەر باکووری عێراق کوژران


كاتی ده‌ربڕینی قسه‌كانی كاك به‌ختیار گوماناویه\nپرسیاره هه‌ره گه‌وره‌كه ئه‌وه‌یه، ئایا كاك به‌ختیار له ده‌ربڕینی راستیه‌كان كاتێكی گونجاوی هه‌ڵبژاردووه و بۆچی له‌م كاته زۆر هه‌ستیاره‌دا كه بابه‌تی زۆر گرنگتر و سودبه‌خشتر هه‌یه و له‌پێشتره خۆی لینه‌بان كردووه و كه‌چی پشتی له قازانجی ئیدیۆمی(ئه‌وه‌ی ره‌فت زه‌فت) كردووه و خۆی له شتی تایبه‌تی له‌سه‌ر حسابی گشتی داوه و خاتری خه‌ڵكی نه‌گرتووه له گرنگی نه‌بوونی ئه‌م بابه‌تانه له چاو پرسێكی وه‌كو چاره‌سه‌ركردنی قه‌یرانه هه‌مه‌جۆره‌كانی ئه‌مڕۆی كوردستان.\nبا بڵێین قسه‌كانی كاك به‌ختیار هه‌ر هه‌مووی راسته و به‌ڵگه‌ی سه‌لمێنه‌ری هه‌یه، به‌م قسه‌وباسانه ئه‌وه‌ش روونتر ده‌بێته‌وه كه سه‌ره‌رای جوانیه‌كانی شۆرشه‌كه‌مان به‌ڵام ئه‌م هه‌موو پۆخڵه‌واتیه‌ی تێدا بووه، وه‌كو پێشتر چه‌ندین كه‌س چی به نهێنی و فسكه‌فسك بێت یان به روونی و ئاشكرایی ئه‌م بابه‌ت و ململانێ و رقه‌به‌ری و پیاو كوشتنانه‌یان باس كردووه، ئایا ئه‌مه‌ش راسته له‌م كاته‌دا و ئه‌مه‌ش بابه‌تی گرنگتر داناپۆشێت به مه‌به‌ست بێت یان بێ مه‌به‌ست.\nكاك به‌ختیار حه‌قی خۆیه قسه بكات و زۆر شتی شاراوه روون بكاته‌وه و حه‌قیقه‌ته رێژه‌ییه‌كانی لای خۆی بخاته‌سه‌ر به‌ڕه، به‌ڵام خه‌ڵك كه‌ی و چۆن و له چی كاتێكدا لێی وه‌ریده‌گرێت و به ڕاستی ده‌زانێت و په‌ندی لێوه‌رده‌گرێت كه حه‌قی خه‌ڵكی تریش فه‌راهه‌م بێت وه‌ڵامی بده‌نه‌وه و راستیه رێژه‌ییه‌كانی لای ئه‌وانیش بزانرێت، به‌ڵام ئه‌م كێشه ئێستا لاوه‌كیه و له‌م كاته‌دا چی ده‌خاته سه‌ر خه‌رمانی ماڵوێرانی خه‌ڵك و چی پێشكه‌ش به ئامانجه گه‌وره‌كانی ده‌كات.\nله‌م بواره‌وه به‌كورتی ئه‌م چه‌ند تێبینیه‌كم هه‌یه و پێویست بوو كاك به‌ختیار له‌به‌رچاوی بگرتایه، پێش ئه‌وه‌ی ئه‌م بۆمبانه‌ی بخستبایه بازاڕی سیاسه‌تی كوردستانه‌وه:\n* ئایا ده‌ربڕینی ئه‌و نهێنیانه له‌م كاته‌دا پێویسته بۆ په‌ند لێوه‌رگرتن له لایه‌ن نه‌وه‌ی نوێوه، یان بابه‌تێكه له‌م قه‌یرانه‌ی خه‌ڵك ئیكسپایه‌ر بووه و برسێتی وا تینی بۆ خه‌ڵك هیناوه بڕستی لێبڕیون و ئه‌و قسانه بۆ هه‌ندێك رۆشنبیر و نوخبه نه‌بێت وه‌كو گیزه‌ی مێشێك وایه به‌لای گوێی خه‌ڵكدا به‌گشتی ره‌تبێت؟\n* قازانجی تایبه‌تی چیه و پرسی سه‌ره‌كی گه‌لی كوردستان ئا له‌م كاته هه‌ستیاره‌دا چی په‌یوه‌ندیه‌كی هه‌یه به ململانێی ته‌سكی كه‌سی وحزبیی كۆمه‌ڵیك سه‌ركردایه‌تی ته‌سكبینی زه‌مانی شۆرش و مێژووی نزیكی كوردستان، خه‌ڵكی برسی چی سودێكی لێوه‌رده‌گرن، به تایبه‌تی له‌م كاته‌دا قه‌یرانی ئابووری و نه‌بوونی و هه‌ژاری و ترسناكی وه‌زعی سیاسی هه‌رێم كه له‌به‌رده‌م نسكۆیه‌كی نوێداین و خودی كاك به‌ختیار به‌خۆی هۆشداری مه‌ترسیه‌كانی دابه گوێی خه‌ڵكدا، ئه‌مه وایكردووه خه‌ڵك نه‌فره‌ت له هه‌موو شتێك بكات به‌و شۆرشه‌شه‌وه كه هه‌زاران كوڕه هه‌ژار خوێنی بۆ به‌خت كرد ئایا.ئه‌مه به پێچه‌وانه ناكه‌وێته‌وه بۆ رای گشتی و پرسی سه‌ره‌كی گه‌وره‌ی گه‌لی كوردستان له‌به‌ر ئه‌وه‌ی ئه‌م سه‌لبیاتانه‌ی شۆرش دێته سه‌ر ئه‌وه‌ی پشتر باسكراوه و وا له نه‌وه‌ی نوێی تازه‌پێگه‌یشتوو ناكات زیاتر بێز له كوردایه‌تی و نیشتمان په‌روه‌ری بكاته‌وه؟\n* به‌لێ بۆ چی له‌م كاته‌دا به تایبه‌تی ئه‌و قسانه ده‌كرێت و به‌تایبه‌تی له هه‌ندێك لایه‌ن و باردا ئه‌وه‌ی داوا له‌سه‌ركراو( المدعی علیه)ی كێشه‌كه‌یه له دونیادا نه‌ماوه و ئه‌گه‌ر كه‌سێك مرد چاك وخراپی خۆی له‌گه‌ڵ خۆیدا ده‌باته‌وه ژێر گڵه‌كه و ئه‌گه‌ر ( چوكڵ)ت خسته پیسیه‌كه‌ی شۆرشه‌وه بۆنی وا لێیده‌رده‌چێت لوتی خه‌ڵك ده‌گرێت و و وه‌ڕس ده‌بێتو زیاتر بێ ئه‌ومێد ده‌بێت.\n* بۆچی تا كاك نه‌وشیروان له دونیادا بوو و كاك به‌ختیار له پێگه‌ی خۆیدا بوو ئه‌و قسانه نه‌كرا بۆ ئه‌وه‌ی راستیه‌كان روونتر بكرایه‌ته‌وه و بواری وه‌ڵامدانه‌وه‌ی هه‌بوایه و، بۆ ده‌رخستنی راستی و هه‌ڵه‌كان و خه‌ڵك حوكمی خۆی بدایه و قه‌زاوه‌تی بكردایه.\n* بۆچی تا ئه‌وكاته كاك به‌ختیار به خۆی له لوتكه‌ی ده‌سه‌ڵاتی یه‌كێتی بوو و هه‌مو شتێكی له‌به‌رده‌ست بوو ئاماژه‌ی به‌م بابه‌تانه نه‌كرد كه له ناو زۆرێك له هاوڕییانی خۆی و خه‌ڵكی تریش جیگه‌ی باسوخواس بوو؟ ئا له‌و كاته ببوایه‌ته بابه‌ت ئه‌وسا راستگۆیی زیاتری تیدا ده‌رده‌كه‌وت، ئه‌گه‌ر له‌به‌رچاوگرتنی پێگه‌ی سیاسی و حزبی و خودیی خۆی له‌به‌رچاو گرتبێت رێگربوبێت له‌سه‌ر حسابی به‌یانكردنی حه‌قیقه‌تی تاڵ، ئه‌وا ئه‌مرؤش نه‌وتریت باشتره و ده‌كرا پویستیه‌كانی خه‌ڵك به گشتی و شتی گرنگتر له‌به‌رچاو بگیرایه.\n* بۆچی له كاتی جیابونه‌وه‌ی كاك نه‌وشیروان و دروستكردنی بزوتنه‌وه‌ی گۆڕان ئه‌م باسانه نه‌كرا؟ نه‌ك ته‌نها كاك به‌ختیار به‌ڵكو هیچ سه‌ركرده‌یه‌كی یه‌كێتیش دوور و نزیك ئاماژه‌یان به‌م بابه‌ته هه‌ستیاره نه‌دا ته‌نانه‌ت بۆ ركابه‌ری و ململانێی حزبی و سیاسی له‌گه‌ڵ گۆڕاندا؟\n* به‌ڵی له‌وانه‌یه پاش دروستبونی ئاڵای شۆرش كۆمه‌ڵێك شۆره‌سوار شه‌هید كرابن و خانه‌واده‌یان به وردی له‌و باره‌وه ئاگادارن، به‌ڵام هه‌ڵدانه‌وه‌ی قه‌تماغه‌ی ئه‌م برینه له قازانجی كێیه و مافی ئه‌وانه له كێ وه‌رده‌گیرێت.\n* خه‌ڵك حه‌قی نیه له‌و دیو و له پشت بابه‌ته‌كه شتیتر بخوێنێته‌وه كه ئاماژه به ئامانجی كه‌سی و بارودۆخی تایبه‌تی تێدا بێت؟\n* خه‌ڵك حه‌قی نیه بڵێت ئه‌م كارانه زه‌مینه خۆش كردنه بۆ هه‌نگاوی سیاسی نوێ و جیاواز و كاری كه‌سی نه‌ك به‌یانكردنی حه‌قیقه‌ت؟\nبا به روونی و راشكاوی ئه‌وه‌ش بڵێم، له دوای ڕاپه‌ڕین و له كاتی گواستنه‌وه‌ی ته‌رمی ئه‌و پۆله شه‌هیده‌ی به غه‌در له‌سه‌ر ئاڵای شۆرش شه‌هید كران، بۆ دوا مه‌نزڵگه‌ی خۆیان، هه‌ر خودی ئه‌م كاك به‌ختیاره سوێندی خوارد به گۆڕیان كه سه‌نگه‌ره‌كه‌یان چۆڵ ناكات، كه‌چی چه‌ن مانگێكی نه‌برد كاك به‌ختیار به‌و هه‌موو ئازاره‌وه گه‌ڕایه‌وه نێو یه‌كێتی وه‌كو ئه‌وه‌ی نه بای دیبێت نه بارانیش!!


سلێمانی: بەهۆی دراوی تمەن و لێرە وە ژمارەیەک بازرگان مایەپوچ بون – دەنگی کورد\nماڵەوە/هەواڵ/ئابووری/سلێمانی: بەهۆی دراوی تمەن و لێرە وە ژمارەیەک بازرگان مایەپوچ بون\nسلێمانی: بەهۆی دراوی تمەن و لێرە وە ژمارەیەک بازرگان مایەپوچ بون\nلە یەکێک لە بازارەکانی ئاڵوگۆڕی دراو لە سلێمانی لە چەند رۆژی رابردوودا بە ھۆی دابەزینی بەھای تمەنی ئێرانی و لیرەی تورکیەوە بەشێک لەو ھاووڵاتیانەی کاری ئەو دراوانە دەکەن مایەپوچ بوون، لەم راپۆرتەدا بەدواداچون بۆ ئەو بابەتە کراوە.\nلە دابەزینی بەھای تمەن، سلێمانی پارێزگا ھاوسنورەکەی ئێران زۆرترین زیانى بەرکەوتووە، چونکە لەسەدا ٨٠ی ئەو کاڵایانەى دەهێنرێنە شارەکەوە لە ڕێى ئێرانەوە هاوردە دەکرێت.\nئەم ھاوڵاتیە ٢١ ساڵە لە بازاڕی دۆلارەکەی سلێمانی دراو ئاڵوگۆڕ دەکات بەتایبەت تمەن و دینار، ئەو یەکێکە لەو کەسانەى بەهۆى نزمبونەوەی بەھای تمەنەوە زیانى زۆرى بەرکەوتووە و دەڵێت خۆی و چەند کەسێکى تر کە هەمان کاردەکەن دوکانەکانیان داخستوە و وازیان لەکارەکەیان ھێناوە.\nئەم پیاوە کە لە بازاڕی ئاڵوگۆڕی دراوی سلێمانی بە کاکە حەمەی پێشبینی ناسراوە دەڵێت، ھیچکات بە قەد ئێستا بەهاى تمەن دابەزینى بەخۆوە نەبینیوە و ئەو کەسانەشی کاری ئاڵوگۆڕی تمەن دەکەن زۆرترین زیانیان بەرکەوتوە.\nژوری بازرگانی سلێمانیش باس لەوەدەکات دابەزینی بەھای تمەن کاریگەری لەسەر ئەو بازرگانانە کردووە کە لە نێوان ھەرێم و ئێراندا کاردەکەن، ھەرچەندە ئاماری رەسمیان لەبەردەستدا نەبوو، بەڵام باس لەوەدەکەن چەند کەسێک مایەپوچ بوون و سەدان کەسیش زیانێکی زۆریان کردوە.\nسزاکانى سەر ئێران وایانکردوە بەھای تمەن بەرێژەیەکى بەرچاو دابەزێت، بەجۆرێک ١٠٠ ھەزار تمەن بەرامبەرە بە ١٦ ھەزار و ٥٠٠ دیناری عێراقی و یەکەمجارە ئەو دابەزینە تۆمار بکات.


باران 6500 دۆنم زه‌وى كشتوكاڵى شاره‌زوور داده‌پۆشێت\nهەواڵ / ئابوری :: 02/04/2019 :: 843 جار بینراوە\nتاگ :: كشتوكاڵ و ئاو و خۆراک ئابوری كه‌شوهه‌وا و ژینگه\nوەزارەتی کشتوکاڵ بەرھەمە ھاوردەکراوەکان لە عەلوەکاندا کۆدەکاتەوە\nشارەزایان هۆشداریی لە مەترسی دروستبوونی جەنگی ئاو دەدەن\nفه‌رمانگه‌یه‌كى تایبه‌ت به رێكخستنى ده‌رمان و خۆراك داده‌مه‌زرێت\nحكومه‌تی هه‌رێم پێنج سایلۆی تازه دروستده‌كات\nبه‌ڕێوه‌به‌رى كشتوكاڵى شاره‌زوور ئاشكرایده‌كات: به‌هۆى بارانبارینى به‌رده‌وامى چه‌ند رۆژى رابردوووه، تائێستا شه‌ش هه‌زار و 500 دۆنم زه‌وى كشتوكاڵى ده‌شتى شاره‌زوور به ته‌واوه‌تى بووه به ژێر ئاوه، هاوكات باس له دروستبوونى جۆره كرمێكیش ده‌كات له دواى نه‌مانى ئه‌و ئاوه‌ى زه‌وییه كشتوكاڵییه‌كانى داپۆشیوه.\nعه‌بدولكه‌ریم عارف، به‌ڕێوه‌به‌رى كشتوكاڵى شاره‌زوور به دواڕۆژى راگه‌یاند: به‌هۆى بارانبارینى به‌رده‌وامى چه‌ند رۆژى رابردووه ئه‌و زه‌وییه كشتوكاڵییانه‌ى كه ده‌كه‌ونه گونده‌كانى نزیك رووبارى سیروان به ته‌واوى ژێر ئاو كه‌وتوون، جوتیاران زیانێكى زۆریان پێگه‌یشتووه، به تایبه‌ت له به‌رهه‌مى گه‌نمى ئه‌مساڵدا هیچ به‌رهه‌مێكیان نابێت.\nئاماژه‌ى به‌وه‌شكرد: له‌ئێستادا رووبه‌رى شه‌ش هه‌زار و 500 دۆنم زه‌وى كشتوكاڵى ده‌شتى شاره‌زوور به‌ته‌واوه‌تى بووه به‌ژێر ئاوه‌وه كه به به‌رهه‌مى گه‌نم و چه‌ند دانه‌وێڵه‌یه‌كى دیكه چێنراون، هاوكات ئه‌گه‌ر ئه‌م شه‌پۆلى بارانباینه به‌رده‌وامى هه‌بێت رووبه‌رێكى زیاتر له زه‌وى كشتوكاڵى ئاو دایده‌پۆشێت و زیانێكى زۆرترى لێده‌كه‌وێته‌وه.\nبه‌ڕێوه‌به‌رى كشتوكاڵى شاره‌زوور ئه‌وه‌شى خسته‌ڕوو: ئه‌و زه‌وییه كشتوكاڵییانه‌ى كه به ئاو داپۆشراون له‌دواى نه‌مانى ئاوه‌كه‌ش جۆره كرمێك دروستده‌كات، كه به (قالۆنچه‌ى گه‌نم) ناسراوه، گه‌راى ئه‌م كرمه‌ش تواناى هه‌یه بۆ ماوه‌ى دوو ساڵ له‌و زه‌وییه كشوكاڵییانه‌دا بمێنێته‌وه كه زیان به قه‌دى گه‌نمه‌كان ده‌گه‌یه‌نێت تا وشككردنى گه‌نم، بۆیه به‌شێوه‌یه‌كى گشتى ئه‌م بارانبارینه‌ى ئه‌مدواییه زیانێكى زۆرى به كه‌رتى كشتوكاڵ گه‌یاندووه به‌تایبه‌ت به‌رهه‌مى گه‌نم.\nئابوری :: 3 خولەک پێش ئێستا\nپۆلیس له‌باره‌ى پێڵاوى پاژنه به‌رزه‌وه هۆشداری ده‌دات


٤ ئەپی سیستەمی ئای ئۆ ئێس، کەوا لە بەکارهێنەرانی ئەندرۆید دەکات بە پەرۆشبن بۆیان. – کەی ئای تی ئێن\nئای ئۆ ئێس 12, شوبات 2017\n٤ ئەپی سیستەمی ئای ئۆ ئێس، کەوا لە بەکارهێنەرانی ئەندرۆید دەکات بە پەرۆشبن بۆیان.\nکۆگای ئەپستۆر دڵخۆشکەرە، بەو پێیەی کە هەندێ ئەپ و بەرنامەی تایبەت پێشکەش بە بەکارهێنەرانی دەکات. بێگوومان لە هەر سیستەمێکدا تایبەتمەندی تایبەت هەیە. سیستەمی ئای ئۆ ئێس لە سیستەمە بڵاوەکانی جیهانە، کە تا ئێستا توانیویەتی تایبەتمەندی تایبەت پێشکەش بە بەکارهێنەرانی بکات. لەم بابەتەدا هەوڵمدا چەند ئەپێکی کەمبینراوی سیستەمی ئای ئۆ ئێستان بۆ بەستەر بکەم، کە ئەو ئەپانە وا لە هەوادارانی ئەندرۆید دەکەن بە پەرۆشبن بۆی. تۆ لێرەدا ٤ ئەپ و بەرنامەی ئای ئۆ ئێس بۆ ئامێرەکەت دابگرە، بەڵام ببورن، کە زۆربەی ئەو ئەپانەی کە بەستەری دەکەین خۆڕایی نین. هەروەها ڕوونکردنەوەیەکی کورت بۆ هەر یەکێکیان بخوێنەرەوە.\nئەپی iMovie: تایبەتمەندی جیاواز، ناوازە: یەک لە باشترینەکانی سیستەمی ئای ئۆ ئێس، تایبەتمەندی خوازیاری ڕۆژانە لە خۆ دەگرێت کە له کاتێکدا پێویستمان دەبێت. دەستکاری کردنی خێرایی و خاوکردنەوەی ڤیدیۆی دروستکراو. کرتەی دیاریکراو و خستنە سەری تایبەتمەندیەکانی کە دەتەوێت. ڕووکارێکی ناوازەی کارکردنت لەسەر ڤێدیۆکان، کە هیچ ئاڵۆزیەکی بێزارکەر نابینیت. داگرتن ۳.۹۹ دۆلار\nئەپی GarageBand: گەر iMovie تایبەتمەندی ناوازەی ڤێدیۆت پێشکەش دەکات، ئەوا GarageBandـیش دەتوانێت بتباتە ناو دونیای کاری میوزیک: ئەپی ناوازەی ئەپڵ بۆ دروستکردنی میوزیک! تۆمارکردن و دانانی ستۆدیۆیەکی بچووکی دەنگ لە نێو ئایفۆنەکەتدا. یارمەتیدەرێکی بچووک بۆ کەسانی ئاواز. داگرتن ۳.۹۹ دۆلار\nئەپی Keynote: باشترینەکان، هاوشانی مایکرۆسۆفت ئۆفیس: هەموومان ناوی مایکرۆسۆفت ئۆفیسمان بیستووە، بەرنامە گەورە و بەسوودەکەی ئەمڕۆ. بێگوومان مایکرۆسۆفت ئۆفیس لە مۆبایلەکانیشدا هەیە، بەڵام له سیستەمی ئای ئۆ ئێسدا لە پاڵ ئەم ئۆفیسەدا ئەپی تایبەت بە ئای ئۆ ئێس هەیە بەناوی KeyNote، ئەپێک هاوشانی ئۆفیسەکانی تر. ڕووکاری ئامادەکراو بۆ ڕێژە، ژمارە، زانیاری و چەندانی تر لە خۆ دەگرێت! کە دەتوانیت زانیاری دڵخوازی خۆتی تێدا بنوسیت، پێشتر ناوی ئەم ئەپەت بیستووە؟ داگرتن ۷.۹۹ یورۆ\nئەپی Vesper: بێگوومان لە باشترین بەرنامەی نوسینی تێبینیەکانە: ئامۆژگاری کەی ئای تی ئێن ئەوەیە، ئەگەر تۆ لە تواناتدا هەیە ئەوا بە خێرایی ئەم ئەپە دابەزێنە. هەموو دەزانن نوسینی تێبینەکان چەند گرنگن بۆمان، ئەوەی ئێستا لە بەرنامەیەکی ڕێک و پێکی ئەپەکانی تێینیدا خواستراوە فۆنتێکی جوان و ڕووکارێکی سادە و خێران. هەواڵی خۆش لێرەدا ئەوەیە کە ئەم ئەپە خۆڕاییە! سوود لە چەندین تایبەتمەندی وەرگرە بە خۆڕایی داگرتن.\nبێگوومان ئەپە تایبەتەکانی سیستەمی ئای ئۆ ئێس زۆرن. لە بابەتەکانی داهاتوو هەوڵەدەین ئەپی نەبینراو پێ بناسێنین.\nتاگەکان ئای ئۆ ئێس ئایفۆن ئەپستۆر


Diplomatic Magazine | سوریا وەک نموونە\nسوریا وەک نموونە\nبەشێوەیەکی گشتی بیروباوەڕی نەتەوە پەرستی لەناو عەرەبەکاندا بەهێزە، و لەناو دەسەڵاتدارانیشدا هەمیشە زەق بووە، گەر بۆ ڕازیکردنی شەقامیش بێت، چونکە سروشتی قەبیلە، عەشیرەت، خێڵ لەناو عەرەبدا وادەخوازێت.\nگەر سەرنج لە مێژووی سەدساڵی دەوڵەتی عێراق بدەین، دەسەڵاتدارانی عەرەب لەبەشی هەرەزۆری دەوڵەتانی عەرەبی، بەرێژەی جۆراو وجۆر وجیاواز کۆمەک و پشتگیری مادی، مەعنەوی، سیاسی و ئیعلامی و سەربازی عێراقیان کردووە، بۆ سەرکوتکردنی کورد و جوڵانەوەکەی، لە شەڕوململانێی جوڵانەوەی سیاسی و چەکداری کورد لەگەڵ حکومەتەکانی عێراق.\nلە شەست و حەفتاو هەشتاکانی سەدەی ڕابردوودا، سوریا، ئوردن، جەزائر،... کۆمەکی مادی و مەعنەوی و سیاسی عێراقیان کرد، بۆ تێکشکاندنی جوڵانەوەی سیاسی و چەکداری کورد و هەرەس پێهێنانی جوڵانەوەکە.\nهەموو دەوڵەتانی عەرەبی، و هێزو لایەنە سیاسی و مەدەنیەکانیان، بێدەنگییان هەڵبژارد لە بەرامبەر رژێمەکانی عێراق لە سیاسەتی پاکتاو قڕکردنی کورد وتەعریبکردنی کوردستان، وپرسی بەکارهێنانی چەکی کیمیایی و بایولۆجی، وجێبەجێکردنی پرۆسەکانی ئەنفال لەساڵان شەست وحەفتا وھەشتاکانی سەدەی رابووردوو، لەدژی ژن و منداڵ و خەڵکی مەدەنی لە کوردستانی عێراق.\nلەدوای داگیرکردنی کوێت و پەلاماردانی عەرەبستانی سعودیە لەساڵی 1990، لەلایەن رژێمی بەعس- عێراق، گۆڕانکاری لە سیاسەتی بەشێک لە دەوڵەتانی عەرەبی ڕویدا، بەڵام دەمارگیری نەتەوە پەرستی لەناو عەرەبدا گۆڕانکاری ئەوتۆی بەسەردا نەهاتووە. لە پرسی ڕیفراندۆمیشدا لە 25/9/2017، هەموو دەوڵەتانی عەرەبی و هێزە سیاسی و مەدەنیەکان لەدژی ئەنجامدانی و ئەنجامەکەشی بوون.\nدەوڵەتی سوریا وەک نموونە*\nپێویستە سوریا وەک خۆی بناسین، چونکە :\nسوریا هاوسنورە و نزیکی (200کم) درێژی سنوری هەیە لەگەڵ کوردستانی عێراق، هەروەها بەشی ڕوژئاوای کوردستانی پێوە لکێندراوە بەپێی ڕیکەوتنی (فرانکلین- بوویت) نێوان بەریتانیاو فەڕەنسا لە ئەیلولی (1921ز) (یەک ساڵ دوای دروست بوونی دەوڵەتی سوریا)، و هەم لەبەرئەوەی سوریا هاوسنوری تورکیا (814کم) و عێراقە (605کم)، کە بەشی باکور و باشوری کوردستانیان پێوەلکێندراوە، هەرسێ لاشیان(+ئێران) لە ڕابوردوو ولە ئێستاشدا یەک سیاسەتی هاوبەشیان هەیە لەسەر کورد، ئەویش لە قاڵبدانی کوردە لە چوارچێوەی سیاسەتی دەوڵەتی نەتەوەیی ومەزھەبی خۆیان.\nلەگەڵ دروستکردنی دەوڵەتی سوریا لە سایەی ئینتیدابی فەرەنسا لە ساڵی (1920ز). بیری نەتەوە پەرستیش لەناو عەرەبدا زیندوو بووە وپەرەی سەند، لە دوای ئەو کپکردن و سەرکوتکردنە زۆرەوە لەلایەن دەوڵەتی عوسمانییەوە.\nلە دوای کشانەوەی فەرەنسا لە سوریا لە ساڵی (1946ز)، سوریا سەربەخۆی خۆیان ڕاگەیاند، و دواتریش ناوی دەوڵەتەکە دەگۆرن بۆ (کۆماری عەرەبی سوری). هاوکات کەوتنە دژایەتی کەسایەتی و بنەماڵە دیارەکانی کورد، وەک بنەماڵەی ئەیوبییەکان، و دورخستنەوەیان لە دامودەزگاکانی سەربازی و مەدەنی لە سوریا.\nساڵی (1952ز)، بە بڕیارێکی حکومەت، کوردیان بێبەش کرد لە مافی خاوەندارێتی گشتی، وزەوی و زار بە تایبەت، بەپێی ئەو بڕیارە دەستیان بەسەر زەوی کوردەکاندا گرت، و دابەشیان کرد بەسەر عەرەبی هاوردە.\nبەعسیەکان لە کۆنگرەی (3)ی خۆیان لە ساڵی (1966ز)، حکومەتیان راسپارد، چاو بە موڵکایەتی ئەو زەویانەدا بخشێنێتەوە کە دەکەوێتە سەر سنوری نێوان سوریا و تورکیا، بە درێژایی (350کم)و قولایی (10-15کم)، و بکرێت بە موڵکی دەوڵەت، کە هەرهەمووی موڵکی کورد وکلد وئاشوری وئەرمەنی بوو.\nبەعسییەکان جارێکی تریش لە کۆنگرەی قوتری خۆیاندا لە ئایاری ساڵی (1971ز)، جەختیان لەسەر جیبەجێکردنی تەهجیر و تەعریبی ئەو ناوچانە کردەوە.\nپرۆژەی (الحزام العربی، الحزام الاخضر) بۆ جێبەجێکردنی سیاسەتی تەهجیرو تەعریب، لە لایەن سەرۆک کۆماری سوریا (حافظ الأسد) دەرکرا، و بەپێی ئەو پرۆژەیە بەسەدان هەزار عەرەبیان نیشتەجێ کرد لە سەدان گوندو ئۆردوگادا، لە بەرامبەریشدا سەدان هەزار کوردیان بێکارو بێ زەوی و برسی کرد، و بەناچاری ناوچەکەیان پێ چۆڵکردن. تەعریب لە ڕۆژئاوا هەموو جومگەکانی ژیانی گرتەوە، لە زمان، کەلتور، کۆمەڵایەتی و ڕۆشنبیری... هەڵوێستی حکومەتی سوریا لە ناڕەزایەتی و شەڕەکانی دوای ساڵی (2011)ەوە تائەمڕۆ ، لە مەسەلەی کورد زۆر دوژمنکارانە بوو**.\nسوریا و جوڵانەوەی چەکداری لە کوردستانی عێراق\nهاوکات لەگەڵ جێبەجێکردنی سیاسەتی تەعریب و تەهجیر لە ساڵی (1975) لە حەسەکە، قامیشلۆ، سەریکانی و ناوچەکانی تری رۆژئاوا، حکومەتی بەعس لە سوریا کۆمەک و پشتگیری هەستانەوەی جوڵانەوەی چەکداری کوردی کرد لە کوردستانی عێراق، لە دژی رژێمی بەعس لە عێراق، نەک لە بەر خۆشەویستی کورد، بەلکو بۆ ئامانجی حیزبی خۆیان بوو، هاوکاری بەعسیەکانی سوریا، بۆ جوڵانەوەی چەکداری لە باشور و باکور بۆ مەرامی سیاسی و تەکتیکی خۆیان بوو، بەڵام هەر ئەو حکومەت و حیزبە بوو لە دژی فیدراڵیەت لە کوردستانی عێراق وەستانەوە لە نەوەدەکانی سەدەی رابردوو.\nتەعریب و تەهجیری کورد لە ڕۆژئاوا ستراتیج و ئامانجی هەرە سەرەکی دەوڵەت و بەعسیەکانە لە سوریا، کۆمەک و یارمەتیشیان بۆ جوڵانەوەی چەکداریش لە پارچەکانی تری کوردستان تاکتیک و کاتیە، و بۆ ئامانجی سیاسی و حیزبی خۆیان بوو.\nئەو دەوڵەتانەی کوردستانیان بەسەردا دابەش کراوە، تا ئەو شوێنە یارمەتی و هاوکاری کوردی پارچەکانی تر دەکەن (گەر بەرژەوەندیان بخوازێت)، کە مەترسی بۆ سەر ئەمنی قەومیان دروست نەکات.\nا- بۆ نوسینی ئەم بابەتە سودی زۆرمان وەرگرت لە "کورد و کوردستان، لە بەڵگەنامە نهێنیەکانی حکومەتی بەریتانیادا، بەرگی یەکەم/ کەمال مەزهەر" .\nب ـ ھەروەھا لە بابەتەکانی\n١ـ کرد سوریا لە\n٢ـ الحزام العربی فی الجزیرە السوریە، د.ئازاد احمد